Vremenske prilike - Blic Online\nU celoj Srbiji jutros je oblačno i u većini mesta pada slaba kiša, pa treba dodatno biti oprezan u vožnji zbog mokrih kolovoza, smanjene vidljivost zbog kiše i niske oblačnosti.\nKada je bilo najhladnije u Srbiji i koje su najniže temperature ikad zabeležene, ali i gde su bili najviši snežni pokrivači u istoriji meteoroloških merenja pogledajte u ovom videu.\nAuto-moto savez Srbije (AMSS) upozorio je jutros vozače da oprezno voze s obzirom da meteorolozi za danas prognoziraju padavine u vidu kiše, koja će u nižim predelima preći u susnežicu, ali i sneg u planinskim predelima, dok će niske jutarnje temperature pretvaraju svaku iole vlažnu deonicu u led ili poledicu.\nSumaglica i magla u jutarnjim satima smanjuju vidljivost, pa se zbog toga, kao i zbog vlanžih kolovoza i moguće poledice na putu, vozačima savetuje da povećaju oprez i obrate pažnju na brzinu kojom se kreću, saopštio je Auto-moto savez Srbije.\nTokom letnjeg perioda, zbog velikih vrućina, kao i ljudskog faktora, izbijaju požari po celom svetu. Trenutno se Kalifornija bori sa vatrenom stihijom, a do nedavno smo videli i smrtonosne požare u Grčkoj kod Atine, u kojima je život izgubilo na desetine ljudi. Iako malo ljudi to zna, velika količina vatre u šumama može da utiče i na vremenske prilike.\nNOĆ U BEOGRADU Hitna imala čak 138 intervencija\nProtekla noć u Beogradu bila je za pamćenje po broju intervencija Hitne pomoći, jer su se za pomoć javljale sve grupe hroničnih bolesnika, na koje je najverovatnije uticala promena vremenskih prilika.\nREKE U PORASTU Međed: Dalja situacija sa vodostajima u Srpskoj zavisi od vremenskih prilika\nDirektor Republičke uprave Civilne zaštite Mile Međed rekao je danas u Brodu da su reke Sana, Sava i Una u porastu, te da dalja situacija sa vodostajima u Republici Srpskoj zavisi od vremenskih prilika.\nAMSS: Putevi prohodni, uprkos pojačanom saobraćaju\nPojačan intezitet saobraćaja karakterističan je za kraj radne nedelje, a povoljne vremenske prilike doprinose dobroj prohodnosti puteva, saopštio je AMSS.\nAMSS: Nepovoljne vremenske prilike otežavaju vožnju\nNepovoljne vremenske prilike u većem delu naše zemlje, uz kišu praćenu jakim vetrom, večeras otežavaju vožnju, saopštio je Auto-moto savez Srbije.\nZASTRAŠUJUĆA I DIVNA Pogledajte neverovatne prizore iz prirode\nNaša planeta je divno, ali i zastrašujuće mesto. U sekundi se od raja može pretvoriti u pravi pakao.\nPovoljnije vremenske prilike za vozače, na planinama sneg\nU Srbiji će danas, posle hladnog i maglovitog jutra, biti pretežno oblačno i malo toplije vreme, saopštio je Republički hidrometeorološki zavod.\nPovoljnije vremenske prilike i bolja prohodnost na putevima\nDanas se na putevima u Srbiji usled prestanka padava i povoljnijij vremenskih prilika očekuje bolja prohodnost, a slaba do umerena kiša padaće u Bačkoj, Banatu, Braničevskom okrugu i ponegde u Homoljskim planinama, saopštio jeAuto- savez Srbije (AMSS).\nEKSTREMNO Grmljavina, duga i tornado smenjuju se u samo nekoliko minuta\nOluje sa grmljavinom, duge, tornada, svu lepotu ovih ekstremnih vremenskih prilika pokazao nam je Nikolas Venger na ovim videima.\nMagla na području Kušumlije, Sjenice, Crnog Vrha i Vranja\nSlaba magla i sumaglica jutros otežavaju saobraćaj na području Kuršumlije, Sjenice, Crnog Vrha, Vranja i Dimitrovgrada, saopštio je danas Auto moto savez Srbije (AMS S).\nŠta povezuje sneg u Americi usred septembra i bujice u Tekiji?\nNaučnici koji su proučavali 16 slučajeva ekstremnih vremenskih uslova u svetu u poslednjih godinu dana pronašli su na polovini "otiske" globalnog zagrevanja za koje su zaslužni ljudi.


Back TURIZAM ZDRAVSTVENI TURIZAM Svečanost u Merkuru povodom početka stvaranja novog turističkog kompleksa\npetak, 20 jul 2018 08:56\nTako je u ponedeljak, 16. jula, u Vrnjačkoj Banji predsednik Republike Srbije, Aleksandar Vučić, postavio kamen temeljac za novi objekat Specijalne bolnice „Merkur“. Ovaj veliki trenutak za „Merkur“, ali i Vrnjačku Banju, obeležio je početak stvaranja novog turističkog kompleksa kakav još ne postoji u banji. Podrška od strane državnih institucija i prisustvo predsednika Vučića, ukazuju na značaj ovog projekta i za državu Srbiju.\n„Merkur“ je u prethodnoj deceniji uložio značajna sopstvena sredstva u modernizaciju opreme, postojećih i izgradnju novih objekata. Vizija daljeg razvoja ove ustanove bazira se na liderskoj poziciji ne samo u zemlji, već i u regionu. Da bi se to realizovalo bilo je neophodno da se izgradi objekat za pružanje usluga zdravstvenog turizma najvišeg nivoa i kvaliteta, kako za domaćeg tako i za inostranog, visoko platežnog i zahtevnog gosta.\nUkupan smeštajni kapacitet objekta MERKUR PALACE biće luksuznih 58 soba i apartmana. Ukupna površina objekta biće 6.500m2. Dodatni sadržaji uključiće wellness i Spa centar (koji će se prostirati na 1.000 m2 sa otvorenim i zatvorenim bazenom, masažama i tretmanima), fitness centar, estetsku medicinu, multifunkcionalnu salu, medicinski blok sa kompletnom dijagnostikom i terapijama, sa svim pratećim sadržajima jednog savremenog spa i medicinskog centra. Investicija izgradnje objekta MERKUR PALACE je vredna oko 8,4 miliona eura i finansiraće se delom iz sopstvenih sredstava, a delom iz kreditnih sredstava, za šta postoje ekonomska opravdanost i neophodne saglasnosti, tako da će poslovanje ustanove funkcionisati nesmetano.\nPrve subote jula 2018. u Vrnjačkoj Banji je gostovala emisija „Žikina Šarenica“ i uživo emitovala program iz centralnog parka. Veliki broj građana i gostiju u periodu od 8:30-11:30h, okupio se ispred zgrade Termomineralnog kupatila kako bi pratio ovaj događaj i uživao u zanimljivom programu. Nezaobilazna je i ovoga puta bila prezentacija ponude i usluga SB„Merkur“.\nDirektor SB, dr sci med Dejan Stanojević, bio je gost u emisiji i ovom prilikom predstavio „Merkur“ kao brend koji objedinjuje sve ono što banjska usluga jeste - primenu mineralnih voda u svrhu zdravlja kroz tradicionalne usluge Merkurove balneologije, u kombinaciji sa savremenom medicinom i preventivnim wellness i spa sadržajima.\nZdravstveni i Spa centar kao nosilac banjske usluge, koji je ove godine zakoračio u prvu godinu osme decenije postojanja, svim posetiocima i gostima Vrnjačke Banje omogućava da osete pravu banjsku uslugu na moderan način u okviru „Termi Merkur“, kreirane kako bi zadovoljile najraznovrsnije potrebe modernog banjskog gosta, objedinjujući tri segmenta usluga: Medicina, Welbeing i Estetika.\nNa različitim punktovima u parku na atraktivan način prezentovane su usluge „Merkura“ kao zdravstvenog centra sa timom od 40 lekara, pa su svi prisutni imali mogućnost da izmere pritisaki dobiju savete lekara. Svi okupljeni u banjskom parku imali su priliku da na jednom mestu probaju vodu sa četiri banjska izvora Topla voda, Slatina, Snežnik i Jezero, koje čine osnov postojanja banjskog turizma.


Zbog čega je turistima zabranjeno da fotografišu ovo švajcarsko selo? - National Geographic Srbija\nZbog čega je turistima zabranjeno da fotografišu ovo švajcarsko selo?\nU prelepom švajcarskom selu od utorka je na snazi novi zakon, a svako ko ga prekrši moraće da snosi novčane posledice\nOBJAVLJENO: 01. 06. 2017.\nSelo Bergün se nalazi u regiji Albula i deo je kantona Graubindena, na samo sat vremena od poznatih mesta Sankt Morica i Davosa.\nMeđutim, lepote ovog mesta ćete moći da otkrijete samo ako se uputite u Bergün. Naime, u utorak je donet novi zakon koji je izglasalo lokalno veće, a kojim se zabranjuje fotografisanje lepote pejzaža sela kako se ne bi uznemiravali oni koji nisu u mogućnosti da posete ovaj kraj.\nOtkrijte i Zbog čega je fotografisanje Ajfelovog tornja noću kažnjivo\nSvi koji budu uhvaćeni kako fotografišu ovo seoce biće kažnjeni sa simboličnih 5 švajcarskih franaka.\n„Naučno je dokazano da prelepe fotografije sa odmora na društvenim mrežama čine one koji ih gledaju nesrećnim, zato što oni nisu u mogućnosti da posete određeno mesto“, navodi se u zvaničnom saopštenju.\n„Veoma sam zadovoljan što je sreća svih ljudi u srcima meštana Berguna. To me čini veoma ponosnim“, rekao je gradonačelnik Peter Nikolaj.\nOtkrijte i Zabranjeni "selfiji" ispred evropskih znamenitosti?\n„Ne želimo da ljude širom sveta učinimo nesrećnim deljenjem fotografija našeg predivnog pejzaža na društvenim mrežama“, rekao je gradonačelnik Nikolaj i uputio otvoren poziv za sve ljude da posete ovo mesto.\nFotografija Švajcarska Turisti\nSvet u kapljici vode: Srpski fotograf na naslovnoj strani portala BBC!\nUpoznajte čoveka koji je napustio sve i otišao u prirodu sa svojim haskijem\nSkladištenje obnovljive energije: Naučnici iz Srbije rade na razvoju novih baterija\nUzbudljivo virtuelno putovanje: Najpopularniji vodopadi na društvenim mrežama\nPrvi put u SAD uspešno klonirana vrsta na ivici izumiranja


Rašino selo - Rashaville, srpsko selo | VirtualniGrad\nUkoliko ste zaljubljenici u srpsko selo i srpsku kulturu i tradiciju, oduševiće Vas Rašino selo - jedinstven projekat, koji je na simboličan način i spomenik srpskom selu koje nestaje. Rašino selo je mesto za odmor, uživanje i rekreaciju, koje se nalazi se u srcu kolubarske Šumadije, u centru sela Rudovci, u opštini Lazarevac. Na samo 55 kilometara udaljenosti od Beograda, možete doživeti jedan sasvim drugačiji ambijent.\nRašino selo predstavlja spoj tradicionalnih i savremenih vrednosti srpske istorije i kulture i koji nas vraća korenima i prirodi, neprolaznim vrednostima srpskog načina života i tradicije.\nOvo neobično seoce se prostire na dva hektara zemljišta i sastoji se od tri vizuelno upečatljive celine. Svaka celina sadrži specifične građevine, koje je čine posebnom i jedinstvenom. Prva, izgrađena od drveta i kamena, kroz koju protiče reka Peštan, predstavlja svetovni život i oazu mira i spokoja gde se odmaraju oči i duša.\nDruga celina, spoj sportsko-rekreativnog i duhovnog, vraća nas u srpsku srednjovekovnu kulturu i čine je Zid radosti (ujedno i osnovna ideja celog projekta), otvorena pozornica za održavanje kulturnih manifestacija i jedan nesvakidašnji objekat, hotel za konje Lasta, koji je prvi objekat takve vrste na Balkanu, a možda i u Evropi, i zadovoljava sve uslove i standarde za smeštaj i boravak konja. Pored toga, ova celina ima i pomoćne objekte - Mlekar i srpske vajate, koji su izuzetno komforni apartmani i pružaju svu udobnost.\nPoslednja, treća celina je kulturno najbogatija i u njoj se može osetiti potpuni ugođaj uz zvuke vodenice i žubor potoka. Hotel Ras za smeštaj gostiju, izgrađen u srednjovekovnom stilu, sa zatvorenim bazenom (u izgradnji) i salom za rekreaciju, idealan je za odmor i uživanje. U ovoj celini se još nalaze i Biblioteka sa velikim izborom knjiga, Biblioteka muzejskih eksponata, amfiteatar Akropoljis pored koga protiče prirodni potok, dva kamena bunara, zvonara, dućan, čajdžinica, toranj Himalaji, koji predstavlja pravi izazov za zaljubljene i restoran-muzej Kačara, prijatan ambijent za druženje.\nU svakoj celini se nalaze kavezi sa različitim vrstama životinja, od kojih se mnoge slobodno šetaju: konji, magarci, kavkaski ovčar i mnoge druge.\nU Rašinom selu je obezbeđen zatvoren parking, a gostima je na raspolaganju korišćenje kablovske televizije, klima uređaja, telefona i bežičnog interneta.\nZa one koji žele da osete pravu turističku atrakciju, omogućeno je jahanje konja i magaraca, obilazak šuma, livada i drugih prirodnih potencijala ovog šumadijskog kraja, kao i organizovani obilazak crkava, manastira i drugih zanimljivih destinacija.


Danas primarni izbori u Vašingtonu, Merilendu i Virdžiniji\nNa primarnim izborima u državama Merilend, Virdžinija, i federalnom okrugu Kolumbija, odnosnu prestonici Vašingtonu, koji su zakazani za danas, očekuje se da, uz veliki odziv birača, politička trka za predsedničku nominaciju pređe u sledeću fazu.\nPrema poslednjim izveštajima, veliki broj ljudi čeka u dugačkim redovima ispred biračkih mesta, kako bi mogli da daju svoj glas jednom od dva preostala predsednička pretendenta demokratske stranke – senatorima Hilari Klinton i Baraku Obami. Obama je posle niza pobeda u nekoliko saveznih država, sinoć organizovao skup na Univerzitetu države Merilend.\n"Ne smemo da odlažemo rešavanje problema globalnog zagrevanja. Ne smemo da odlažemo završetak rata u Iraku. Ne smemo da odlažemo vraćanje ove zemlje na pravi put", poručio je Obama.\nPrema ispitivanjima javnog mnjenja senator Obama ima prednost u državama Merilend i Virdžinija, baš kao i u Vašingtonu, između ostalog zbog velike podrške koju uživa od strane afroameričke zajednice.\nSenatorka Hilari Klinton je tokom svoje predizborne kampanje u Merilendu obećala da će se boriti za glasove u sve tri države, ali nije krila da mnogo više očekuje od primarnih izbora u Teksasu i Ohaju, koji su zakazani za 4. mart i gde, prema istraživanjima javnog mnjenja, ima veću podršku nego senator Obama.\n"Očekujem mnogo od Ohaja i Teksasa, jer svi znamo da su to države koje predstavljaju veliki deo biračkog tela ove zemlje. To su glasači čiji će glasovi morati da budu osvojeni kada dođe do opštih izbora", rekla je Klinton.\nZa nominaciju demokratske stranke potrebno je dobiti glasove 2025 delegata, a kako procenjuje agencija Asošijeted pres, oba kandidata već imaju preko hiljadu privrženih delegata. Obama je stekao prednost posle nekoliko pobeda proteklog vikenda, zbog čega je Klinton smenila menadžera svoje kampanje i zatražila dodatne novčane donacije.\nU republikanskoj predsedničkoj trci, senator Džon Mekejn iz Arizone očekuje da će pobedama u Merilendu, Virdžiniji i Vašingtonu učvrstiti svoje vođstvo. Mekejn ima ubedljivu prednost nad bivšim guvernerom Arkanzasa, Majkom Hakabijem, koji zajedno sa kongresmenom iz Teksasa, Ronom Polom - i dalje ne odustaje od trke. Hakabi je tokom vikenda osvojio više glasova od Mekejna u 2 od ukupno 3 države, i očekuje da će osvojiti podršku konzervativnih hrišćana u Virdžiniji. On nastavlja da ignoriše zahteve Mekejnovih pristalica da se povuče iz trke i time pokaže da je republikanska stranka ujedinjena.\n"Kažu da je loše za stranku da vodimo debatu, da je loše da imamo izbore. Ja smatram da je, naprotiv, dobro za stranku da se vode takve diskusije", rekao je Hakabi.\nMekejn sa svoje strane poručuje da je njegova kampanja usredsređena na osvajanje simpatija delegata i ujedinjavanje različitih frakcija republikanske stranke, kako bi borba protiv demokratskog kandidata bila što efikasnija.\n"Poštujem guvernera Hakabija i oduvek sam se divio njegovim principima i kampanji, ali moramo mnogo toga da uradimo kako bismo ujedinili partiju", poručio je Mekejn.\nOn je proteklih dana dobio podršku nekoliko uticajnih republikanskih političara, među kojima je i bivši guverner Floride, Džeb Buš, a nada se da će mu to omogućiti da pridobije konzervativne republikance. Sledeći primarni izbori obe stranke biće održani u državi Viskonsin, idućeg utorka, dok će u isto vreme na Havajima biti održani stranački skupovi demokratske stranke.


RTCG - Radio Televizija Crne Gore - Nacionalni javni servis :: Društvo :: Više investicija i stipendije za studije u Turskoj\nTURSKE DIPLOMATE U TIVTU 16. 05. 2019. 15:05 >> 15:09 0\nTURSKE DIPLOMATE U TIVTU\nViše investicija i stipendije za studije u Turskoj\nAmbasadorka Turske Songul Ozan sa saradnici najavila je danas tokom posjete Opštini Tivat, da je ta zemlja zainteresovana za stipendiranje studenata iz Crne Gore i pozvala mlade Tivćane da prisustvuju prezentaciji te ponude iduće sedmice.\nOna je istakla činjenicu da sve više studenata iz CG studira u Turskoj, te da će nastojati da se taj trend nastavi.\nDelegaciju Turske u kojoj su pored ambasadorke bili i Fatma Derja, savjetnica za trgovinske odnose i Kadir Kajnar, koordinator za religijske odnose, dočekali su predsjednik Opštine Tivat Siniša Kusovac, potpredsjednici Dejan Maslovar i Ilija Janović, i predsjednik SO Ivan Novosel.\nUz podsjećanje da pored savezništva u NATO alijansi, dvije zemlje imaju prijateljske i političke odnose, na sastanku je istaknuta značajna privredna i ekonomska saradnja, te sve veće interesovanje turskih investitora za poslovanje u Crnoj Gori.\nKako se navodi u saopštenju Opštine Tivat, predsjednik Kusovac je predložio povezivanje i intenziviranje saradnje turskih i preduzetničkih udruženja iz Tivta.\n"Najveći strateški investitori posluju u Tivtu što nas čini značajnom turističkom, nautičkom i investicionom destinacijom, a učvršćivanje veza naših i preduzetnika Turske bi moglo da rezultira zajedničkim interesima", dodao je Kusovac.\n"Želimo da unaprijedimo te napore i povećamo investicije. Podržavamo projekte koji će biti održivi i dati doprinos crnogorsko-turskoj ekonomiji", ocijenila je Ozan.\n"Nije u pitanju samo priroda, već i dobar rad vaše uprave. Moramo istaći da Crna Gora ima predivnu prirodu. Vaše destinacije – Tivat, Budva i Kotor su veoma popularne u Turskoj, mnogi žele da ih posjete, a ove destinacije su veoma popularne i na društvenim mrežama", navela je Ozan dodajući da se za Crnu Goru odlučuje i najveći procenat turista iz srednje i visoke klase iz Turske.


Obnavlja se memorijalni kompleks Staro sajmište, kako bi se izbegao zaborav holokausta! | Web-Tribune.com\nHome / AKTUELNO / Obnavlja se memorijalni kompleks Staro sajmište, kako bi se izbegao zaborav holokausta!\n29. januara 2015.\tAKTUELNO Leave a comment\nU Starom dvoru održan je sastanak Komisije za utvrđivanje programske koncepcije i davanje predloga modela upravljanja Memorijalnim kompleksom na Starom beogradskom sajmištu.\nU radu komisije učestvovali su Goran Vesić, gradski menadžer, gradski urbanista Milutin Folić, Aleksandar Vulin, ministar za rad, zapošljavanje, boračka i socijalna pitanja, episkop slavonski Jovan Ćulibrk, predstavnici Gradske uprave i drugi članovi, a prvi put njenom radu prisustvovao je i ambasador Izraela Josef Levi.\nGradski mendžar Goran Vesić izrazio je zadovoljstvo povodom učešća ambasadora Levija, koji će, zajedno sa članovima komisije, svojim predlozima doprineti najboljem rešenju za Staro sajmište.\n– Naša komisija kontinuirano zaseda i danas smo podneli izveštaj o do sada urađenom. Završavamo istraživačke radove na Centralnoj kuli i obezbedili smo novac za dva projekta koja ćemo finansirati ove godine.\nPrvi je projekat snimanja postojećeg stanja, a drugi rekonstrukcija i revitalizacija kule, a kako je za oba projekta, za koje je Grad Beograd obezbedio sredstva, potrebno poštovati proces javnih nabavki, očekujem da će biti završeni ove godine. Prema tome, sledeće godine ćemo biti spremni da izaberemo izvođača i da se započnu radovi na Centralnoj kuli. Naš posao je da do tada osmislimo ceo koncept i izgled prostora Starog sajmišta – rekao je Goran Vesić.\nEpiskop slavonski Jovan Ćulibrk, predsednik komisije, istakao je da posle radova na Centralnoj kuli odmah treba da započne i posao na izradi strateškog koncepta Starog sajmišta.\n– Čuli smo nama veoma dragoceno mišljenje ambasadora Levija, kao i njegove lične ideje. Dobili smo i potvrdu da je Memorijalni centar „Jad vašem” spreman da bude naš ključni sagovornik u radu na Starom sajmištu.\nNaravno, sarađivaćemo i sa svim ostalima koji mogu da pomognu, među kojima je i memorijal Poklona gora u Moskvi, kao jedan od najznačajnijih memorijala Drugog svetskog rata. Antifašizam mora biti jedna od centralnih tema Starog sajmišta i mora se vratiti na velika vrata u javni diskurs Srbije. Mislimo da će rad na Starom sajmištu upravo biti jedan od presudnih činilaca u tom pogledu – kazao je vladika Jovan.\nAmbasador Izraela Josef Levi izrazio je zadovoljstvo spremnošću da se Staro sajmište obeleži kao mesto stradanja.\n– Ovo je prava prilika u kojoj zajednički učestvuju Vlada Republike Srbije, radom ministra Aleksandra Vulina, Grad Beograd, radom Gorana Vesića, episkop Ćulibrk i drugi dobri ljudi koji rade na tome da se održi sećanje na Jevreje i druge koji su ubijeni u užasnom vremenu okupacije Beograda.\nHolokaust koji se desio predominantno na Starom sajmištu, gde su ubijani žene i deca, kao i genocid nad Srbima i Romima su poglavlja koja dugujemo sami sebi, da ih sačuvamo i pamtimo. Ovo je srpski projekat, ali mi u Izraelu, koji predstavljamo naciju koja je bila žrtva Holokousta, pratimo ga veoma pažljivo, sa divljenjem i simpatijom.\nOvo je bila jedna od tema o kojoj su razgovarali premijeri Vučić i Netanijahu, i ovo su potezi koji će u budućnosti naša dva naroda povezati u mnogo većoj meri – rekao je ambasador Levi.\nPrema rečima episkopa Jovana, komisija će nastojati da u što većoj meri sačuva izvorni izgled Starog sajmišta, jer se radi o autentičnom mestu stradanja, sa većinom sačuvanih objekata, što na mnogim drugim mestima u Evropi nije slučaj, dok je Goran Vesić naglasio da tako uređen prostor treba da bude mesto na kome će mladi naraštaji učiti o Holokaustu.\nTags Aleksandar Vulin Beograd fašizam genocid Goran Vesić holokaust Izrael kompleks memorijalni centar novac objekat premijer projekat rekonstrukcija Srbi žrtva\nPrevious Kori Udovički najavila otpuštanje zaposlenih- Evo koliko hiljada građana će ostati bez posla!\nNext TAJNE ČUDESNOG SVETA PODZEMLJA BEOGRADA


KAMPANJA „DOBRA ENERGIJA” U Ludbregu uskoro besplatne edukacije o sunčanima elektranama – predbilježite se! – Aktualno hr\nTurnejom Dobra energija Zelena energetska zadruga dijeli sve ključne informacije o korištenju solarne energije u hrvatskim gradovima, a prvi na redu su Čakovec 19. listopada, Ludbreg 21. listopada i Prelog 26. listopada.\nKampanja će se u Ludbregu održati u Centru za kulturu i informiranje “Dragutin Novak” s početkom u 16 sati.\nPozivaju se svi građani zainteresirani za sudjelovanje u besplatnoj edukaciji u jednom od gradova turneje da se predbilježe za sudjelovanje putem prijavnog obrasca na poveznici:\nDetaljne informacije o održavanju edukacija u svakom gradu i raspored turneje mogu se naći na web stranici Zelene energetske zadruge.\nOBNOVA OD POTRESA U ZAGORJU: Srušen prvi objekt, pokrenut postupak izmjene zakona, ali koliko će to trajati?! Župan Kolar: Zbog objektivnih razloga nije moguće da svih 28 objekata bude srušeno do kraja godine!


Mogerini: EU i Zapadni Balkan postaju partneri u bezbednosti | EurActiv Serbia\nMogerini: EU i Zapadni Balkan postaju partneri u bezbednosti\nVisoka predstavnica za spoljnu politiku i bezbednost EU Federika Mogerini izjavila je 30. avgusta da se Zapadni Balkan dosad smatrao nestabilnim regionom, ali da se ulazi u fazu gde su zemlje regiona partneri u bezbednosti i odbrani. Šefica evropske diplomatije je istakla i da austrijsko predsedavanje EU radi na tome da Zapadni Balkan bude visoko na agendi EU dodajući da očekuje da tako bude i za vreme rumunskog predsedavanja.\nMogerini je uoči sastanka ministara odbrane EU u Beču rekla da je već na zasedanju 29. avgusta bila "veoma korisna rasprava o bezbednosnoj i odbrambenoj saradnji sa Zapadnim Balkanom".\n"Tradicionalno vidimo Zapadni Balkan kao oblast nestabilnosti, gde je EU mnogo godina, ako ne i decenija, obezbeđivala bezbednost. Sada ulazimo u fazu gde smo partneri u zajedničkoj bezbednosti i odbrani", rekla je Mogerini.\nOna je rekla da austrijsko predsedavanje radi na tome da Zapadni Balkan bude visoko na agendi EU, kao što je bilo za vreme bugarskog predsedavanja, i dodala da očekuje da tako bude i za vreme rumunskog predsedavanja.\n"Razgovarali smo s ministrima, zajedno s NATO i UN, našim ključnim partnerima u regionu, kako da povećamo saradnju u bezbednosti i odbrani u regionu, što je integralni deo naše saradnje s Balkanom", rekla je Mogerini.\nNa završnoj konferenciji za novinare posle sastanka ministara odbrane EU, Mogerini je rekla da su sve članice poslale snažnu poruku da žele da EU "pojača saradnju na bezbednosti i odbrani sa svim zemljama Zapadnog Balkana".\nZapadni Balkan tema i sastanka ministara spoljnih poslova\nZapadni Balkan i situacija u tom regionu s fokusom na proširenje biće, između ostalog, tema i na neformalnom sastanku ministara spoljnih poslova Evropske unije u Beču 30. i 31. avgusta.\nNa takozvanom gimnih sastanku učestvovaće i predstavnici zemalja kandidata - Albanije, Crne Gore, Makedonije, Srbije i Turske, dok će u ime Srbije učestvovati ministar spoljnih poslova Ivica Dačić.\nSastanak u Beču organizuju visoka predstavnica za spoljnu i bezbednosnu politiku EU i austrijsko predsedavanje EU.\nSastanku će prisustvovati i evropski komesar za proširenje Johanes Han i predsednik Odbora za spoljne poslove Evropskog parlamenta Dejvid Mekalister.\n"Rasprave o Jugoistočnoj Evropi biće u skladu s razvojem u predstojećim mesecima, s fokusom na proširenje", navelo je austrijsko predsedavanje EU.\nMinistri spoljnih poslova EU sastanak će početi raspravom o Bliskom istoku, a razmatraće i transatlantske odnose, očuvanje nuklearnog sporazuma s Iranom i saradnju u pogledu denuklearizacije Severne Koreje.\n"Jačanje efikasnog multilateralizma i globalnog poretka zasnovanog na pravilima jedan je od ključnih prioriteta globalne strategije EU", navedeno je u najavi sastanka.\nNa marginama sastanka ministara spoljnih poslova EU i država kandidata, ministar Dačić učestvovaće na neformalnom radnom ručku na poziv ministarke spoljnih poslova Austrije Karin Knajsl. Tema neformalnog radnog ručka biće "Kritična infrastruktura i digitalizacija".


Još sedam ulaznica za šesnaestinu finala\nSedamnaest ekipa od ranije je osiguralo nastup u šesnaestini finala Lige Evrope, sinoć im se priključilo njih osam iz Lige šampiona, a večeras će se utakmicama posljednjeg kola grupne faze popuniti i preostalih sedam slobodnih mesta. Više >>>\nDa je bio priznat ovo bi sigurno bio gol nedelje u Evropi gif\nVezista Liona Joan Gorkuf pogodio je sinoć mrežu Betisa iz voleja sa polovine terena. Taj gol je pretendovao za titulu pogotka nedelje u Evropi, međutim sudija ga je poništio... Više >>>\nDva evrogola koja su obeležila sinoćnje mečeve Lige Evrope video\nŠpanski napadač iz redova PAOK-a Lukas Perez, odnosno kolumbijski golgeter Lacija Brajan Perea, postigli su juče u okviru 5. kola Lige Evrope dva fenomenalna gola koje zaista vredi videti... Više >>>\nGaf kola u Ligi Evrope: Made in Bulgaria:)\nVerovatno uzbuđeni tokom dešavnja na terenu, gde je njihov Ludogorec ostao sa igračem više na terenu i prednošću od jednog gola, reditelji bugarske televizije su sinoć načinili jedan krajnje duhovit gaf... Više >>>\nGoool Gudelj: Napeto pred poslednje kolo video\nValensija, Ludogorec, Salcburg, Esbjerg, Rubin, Fiorentina, Dnjepro i Ajntraht obezbedili su učešće i na proleće u Ligi Evrope. Ali, mnoga pitanja i dalje su ostala otvorena... Više >>>\nLE: Novo "biti ili ne biti" za Đukića, Vukić rezerva protiv Šahtjora\nTrener Valensije Miroslav Đukić po treći put ove sezone se nalazi na ivici otkaza. Iako je Valensija već u drugoj fazi Lige Evrope večerašnji meč sa Svonsijem mogao bi biti odlučujući po srpskog stručnjaka. U ovom trenutku igraju Šahtjor Kraragandi i PAOK, a Zovnimir Vukić je rezerva. Više >>>\nDžermejn Defo ušao u istoriju Sparsa\nJučerašnjim golom protiv Šerifa u pobedi svoje ekipe od 2:1 na "Vajt Hart Lejnu", napadač Totenhema Džermejn Defo ispisao je novu stranicu u istoriji ovog slavnog londonskog kluba. Više >>>\nOsam ekipa u 1/16 finala, među njima je i Đukićeva Valensija video\nDva kola pre kraja grupne faze Lige Evrope, prolaz dalje su obezbedili Fiorentina, Salcburg, Dnjepar, Valensija, Rubin, Ludogorec, Esbjerg i Totenhem. Đukićeva Valensija je do šesnaestine finala stigla pobedom nad Sent Galenom, dok srpski strelci nisu imali svoje veče... Više >>>\nJoš jedne makazice i ponovo Brazilac video\nPored akrobacije Pandurijevog Brazilca Erika, večeras je u Ligi Evrope viđen još jedan fenomenalan pogodak. Autor ovog remek-dela je takođe Brazilac i ime mu je Alan Daglas. On je senzacionalnim makazicama stavio tačku na pobedu svog Salcburga na gostovanju kod Standarda. Više >>>\nOvo je bio gol večeri u Ligi Evrope video\nBrazilac Erik de Oliveira iz redova rumunskog Pandurija, postigao je u 32. minutu večerašnjeg okršaja protiv Fiorentine ne samo gol večeri, već sasvim sigurno i jedan od najlepših pogodaka koji su ove sezone viđeni u Ligi Evrope... Više >>>


Druga godina rada Lozanjske terase sa visokom ocenom | Lozanjska terasa\nI drugu godinu rada obeležila je visoka ocena gostiju na najpopularnijem sajtu za rezervacije u svetu tako da nam je prosek sada 9,1. Veliko zadovoljstvo, ali i velika obaveza da nastavimo još bolje u narednom periodu.\nPrve godine smo pored gostiju iz Srbije imali goste iz Nemačke, Poljske, Velike Britanije, Australije, Crne Gore, Rusije, Francuske, Slovenije, Italije i Finske, a u drugoj godini su nam se pridružili gosti iz Izraela i Kazahstana.\nOcenom od 1 do 10 boduju se sledeće kategorije: čistoća, udobnost, besplatan wi-fi, osoblje, sadržaji, lokacija, odnos cene i kvaliteta. U prosečnom zbiru, kotiramo se na 9,1 što je izuzetno visoka ocena po svim kriterijumima na prestižnom sajtu booking.com.


Santoš Silva: Ambiciozni ciljevi portugalskog predsedavanja na polju proširenja | EurActiv Serbia\nSantoš Silva: Ambiciozni ciljevi portugalskog predsedavanja na polju proširenja\nMinistar spoljnih poslova Portugalije Augusto Santoš Silva rekao je 26. januara u Evropskom parlamentu da su ciljevi njegove zemlje kao predsedavajuće EU u oblasti proširenja "dosta ambiciozni".\n"Želimo da doprinesemo odobravanju pregovaračkih okvira sa Severnom Makedonijom i Albanijom i nastavimo tekuće pregovore sa Srbijom i Crnom Gorom", rekao je Santoš Silva u Spoljnopolitičkom odboru Evropskog parlamenta (AFET).\nNekoliko evroposlanika ukazalo je da EU ne sme da zaboravi BiH i Kosovo, kao i na prepreke i probleme koje Bugarska, kako je rekla članica AFET Izabel Santoš, postavlja pred Severnu Makedoniju na njenom putu ka EU.\nEvroposlanik Andor Deli ukazao je na razlike u pristupu procesu proširenja između Saveta i Evropskog parlamenta i upitao portugalskog ministra šta će se uraditi da se ubrza sprovođenje nove metodologije pregovora.\n"Nijedna promena iz ove metodologije nije uvedena u rad", rekao je Deli i dodao da su "potrebne pozitivne poruke da želimo da ubrzamo proces proširenja".\nPoslanik EP Andreas Šider pitao je na koji način će se raditi na otvaranju pregovara sa Albanijom i Severnom Makedonijom.\nŠider je rekao i da ga zanima šta će biti sa dijalogom Kosova i Srbije. "Mislim da je važno da Evropa preuzme vođstvo u tom dijalogu", rekao je evroposlanik.\nOdgovarajući na pitanja poslanika, Santoš Silva je rekao da je Briselu drago što je nova vlada u Srbiji preuzela određene obaveze i da pozdravlja opredeljenost Srbije za proces evrointegracije i dijalog sa Kosovom.\nOn je istakao "veliki značaj" dijaloga Srbije i Kosova.\nRekao je i da se pitanja između Severne Makedonije i Bugarske moraju rešiti jer se to "odražava na EU u celini", da se nadaju pomaku u tom procesu i da treba da se sprovedu odluke iz prošle godine oko otvaranja pregovara sa Severnom Makedonijom i Albanijom.\nOko nove metodlogije proširenja, Santos Silva je rekao da misli da je ona "već dobro ugrađena u tekuće pregovore sa Srbijom i Crnom Gorom".\nPortugalski šef diplomatije takođe je istakao da EU neće zaboraviti BiH i Kosovo.\nNa sastanku koji je vodio predsedavajući Odboru Dejvid Mekalister, poslanici su Santosu Silvi postavljali pitanja i o drugim prioritetima predsedavanja EU Portugalije, o transatlantskim odnosima, saradnji sa Afrikom, Indijom, Latinskom Amerikom, južnim susedstvom, strateškoj autonomiji EU, odnosima sa Kinom.\nSantoš Silva je zahvalio na podršci prioritetima portugalskog predsedavanja rekaši da će "blisko osarađivati sa EP, posebno zbog toga što su poslanici naglasili značaj dimenzije spoljne politike EU".\nPortugalski ministar je rekao i da u transatlantskim odnosima "zaista treba više racionalnosti ali i da iskoristimo ovaj trenutak i mogućnost koja se nudi sa novom administracijom (američkog predsednika Džozefa) Bajdena".\nSantoš Silva je istakao da mora da se odgovori na legitimne zabrinutosti u Evropskom parlamentu i u nacionalnim parlamentima i da EU mora da očuva geopolitčku ravnotežu.\nMekalister je zahvalio Santošu Silvi i pozvao ga da ponovo dođe u AFET pred kraj portugalskog predsedavanja da razmotre rezultate.


Rezultati istraživanja IT tržišta u Srbiji za 2014. godinu\nYou are at:Home»Vesti»Rezultati istraživanja IT tržišta u Srbiji za 2014. godinu\nBy Vesna Kovačević on\t 15/07/2015 Vesti\nPrema rezultatima svetske firme za istraživanje tržišta International Data Corporation (IDC) kompanija Aseko SEE (Asseco SEE) proglašena je za vodećeg provajdera IT usluga u Srbiji u prethodnoj godini.\n“Veoma smo zadovoljni rezultatima ovog istraživanja koji zapravo predstavljaju i svojevrsnu potvrdu našeg rada. Čast nam je i zadovoljstvo što smo rangirani kao prva IT kompanija u Srbiji, obzirom da je tržište informacionih tehnologija u stalnom razvoju koji utiče na celokupnu privredu i ekonomiju zemlje@, rekao je Dejan Smiljanić, predsednik UO Asseco SEE u Srbiji. “Domaći inženjeri kompanije Aseko SEE nastaviće da proizvode softverska rešenja koja se uspešno primenjuju i van granica naše zemlje i na taj način razvijaju i unapređuju IT industriju u Srbiji.”\nPrema istraživajnu IDC-ja, iako je IT tržište u Srbiji u porastu, preporuka za njegov budući razvoj je da provajderi IT usluga ponude alate koji bi pomogli organizacijama da opstanu i napreduju na sve konkurentnijem tržištu.\nU 2014. godini, ukupna vrednost tržišta IT usluga u Srbiji iznosila je 147,56 miliona američkih dolara, uz zabeležen rast od 9,6% u odnosu na prethodnu godinu. Mereno u domaćoj valuti, IT tržište ostvarilo je rast od 13,2% u odnosu na prošlu godinu. Očekuje se da će se potražnja za IT uslugama u Srbiji povećati za 8,9 % na godišnjem nivou u 2015. godini.\nKategorija”Podrška i instalacija” zabeležila je najveći udeo prihoda od IT usluga, 36,1 % , zatim “Aplikacije, konsalting i standardizacija” sa 13,2 %, i sistem integracija sa 11,6%. Kategorija “Kombinovani autsorsing” zauzela je 14,9% tržišta IT usluga u zemlji tokom 2014. godine.\nInternational Data Corporation (IDC) je vodeća svetska firma za istraživanje tržišta, konsalting i organizaciju stručnih događaja iz oblasti informacionih tehnologija, telekomunikacija i tržišta potrošačke tehnologije.


Delegacija Monitoring komiteta Saveta Evrope u Pokrajinskom ombudsmanu - Pokrajinski zaštitnik građana - ombudsman\nDelegacija Monitoring komiteta Saveta Evrope u Pokrajinskom ombudsmanu\nPokrajinski ombudsman juče je bio domaćin delegaciji Monitoring komiteta Saveta Evrope (SE) tokom njene zvanične posete Republici Srbiji. Tema sastanka bila je primena preporuka Rezolucije Saveta Evrope broj 1858, koja se odnosi na stepen ispunjenja obaveza i dužnosti u oblasti zaštite i unapređenja ljudskih prava i sloboda, a koje je Republika Srbija preuzela 2003. godine kada je postala članica ove međunarodne institucije.\nTročlanu delegaciju, koju su činili dva suizvestioca - Davit Harutunjan iz Jermenije, kao predstavnik Evropske demokratske grupe u SE, i Indrek Sar iz Estonije, kao predstavnik Socijalističke grupe i sekretarka Monitoring komiteta SE Silvi Afholder, primile su pokrajinska ombudsmanka Aniko Muškinja Hajnrih i zamenica pokrajinskog ombudsmana za zaštitu prava nacionalnih manjina Eva Vukašinović.\nDelegaciju SE naročito je zanimala oblast zaštite prava nacionalnih manjina u Vojvodini, naročito Roma. Pokrajinska ombudsmanka je ovom prilikom navela i da jedan od problema u oblasti ostvarivanja, zaštite i unapređenja ljudskih prava u Republici Srbiji predstavlja to što više ne postoji Ministarstvo za ljudska i manjinska prava. Govoreći o oblasti zaštite prava nacionalnih manjina, zamenica Vukašinović je članove i članice delegacije upoznala sa konkretnim predstavkama u oblasti zaštite prava nacionalnih manjina, po kojima je Pokrajinski ombudsman postupao, a koje se u najvećoj meri odnose na službenu upotrebu jezika i pisma. Delegaciju SE naročito je zanimalo u kojoj meri lokalne samouprave, odnosno organi, ustanove i javna preduzeća poštuju preporuke institucije i da li ima onih koji odbijaju da ih sprovedu, te šta sve Pokrajinski ombudsman može da preduzme u ovakvim slučajevima.


Selektor i saigrači veruju Davidu na reč | Mondo Portal\nDavid de Hea ima podrsku reprezentacije Spanije zbog skandala.html\n21. novembar, 17:23\nSelektor i saigrači veruju Davidu na reč 0 Podeli Podeli na facebook Podeli na twitter Podeli na viber Pošalji na mail\nFudbal 11.06.2016. / 16:48 16:50\nSelektor i saigrači veruju Davidu na reč\nAutor mondo.rs 11.06.2016. / 16:48 16:50\nGolman reprezentacije Španije David de Hea našao se u centru skandala na dan početka Evropskog prvenstva u Francuskoj, ali je umesto "aviona za Madrid" dobio podršku svih saigrača i selektora.\nGolman reprezentacije Španije David de Hea na dan početka Evropskog prvenstva u fudbalu našao se u centru skandala.\nOn je u svojoj domovini optužen da je jednu žensku osobu, i to pod pretnjom fizičkom silom, pre četiri godine primorao na seks sa dvojicom saigrača iz mlade reprezentacije "furije" - Iskom i Munijainom. Kada je ovo "procurilo" u javnost, očekivalo se da će se selektor Del Boske "zahvaliti" golmanu i poslati ga u Madrid kako bi ostale igrače sklonio od ove priče, ali to se nije desilo.\nUmesto toga, selektor i saigrači pružili su potpunu podršku golmanu koji je možda počinio teško krivično delo, pa će on ostati uz ekipu i vrlo verovatno učestvovati i u utakmicama.\nNekoliko dana pred početak Evropskog prvenstva sam Del Boske je rekao da nije siguran da li će De Hea ili Kasiljas biti prvi golman "furije", a ni ovaj skandal neće uticati na njegov odabir.\n"Svi su ga podržali, bez izuzetka. Kapiten, stariji, mlađi igrači... Kada nam je ispričao o čemu se radi odmah smo mu poverovali. Objasnio je da on nema veze sa tim. Nismo tu da ga osuđujemo. Odaje utisak momka koji ništa nije skrivio i mi mu verujemo", kazao je selektor Del Boske.\nTu su i saigrači za njega...\nDe Hea, ipak, ostao u reprezentaciji!\n"Znamo dobro šta se desilo juče i to neće uticati na nas. Fokusirani smo na utakmicu. Harmonija u timu je odlična i želimo da počnemo na najbolji mogući način. Prvi mečevi su uvek najvažniji, pa želimo da igramo dobro i pobedimo", rekao je i Pedro.\nPrvu utakmicu Španija igra protiv reprezentacije Češke u ponedeljak, a Del Boske će birati između Ikera Kasiljasa sa 167 utakmica u dresu reprezentacije i slabom sezonom iza njega i Davida de Hee sa 9 nastupa u dresu "furije", odličnom sezonom i skandalom u koji je upleten.\nšpanija de hea david de hea EURO 2016\nUpravo gledate Da li je ovo za ponavljanje? Puletić istrčao, Boaći promašio 18 Ostalo Pre 21 h Golman Mačve napustio je gol-liniju pre nego što je napadač Zvezde izveo penal, pa bi po pravilima trebalo ponoviti...\nUpravo gledate Sve u 16 sa Mihajlom i Nebojšom: Soker ili fudbal, Amerika se igra! 0 Ostalo Pre 53 min Amerikanci ga igraju i sve su ozbiljniji u nameri da jednog dana zagospodare i "najvažnijom sporednom stvari na...\nUpravo gledate "Napustio nas je jedan od najve��ih Grobara": Poslednji pozdrav Isaiji 12 Ostalo 10.11.2019. Vest o smrti Isaije Pantića zatekla je fudbalere i stručni štab pred početak utakmice sa Inđijom. Pobedu su...\nUpravo gledate Ponovo PREKID u Humskoj zbog uvreda Slaviši Kokezi! 17 Ostalo Pre 6 min Evo zbog čega je sudija Ilić prekidao utakmicu Partizan - Inđija u prvom poluvremenu...


Zakon zabranjuje reklamu kladionica - SPORTSKI ŽURNAL\nUdar britanske vlade na finansiranje klubova\n- Zabrinuti smo jer su sponzorstva iz sektora klađenja važan deo finansiranja. Ako nam taj izvor bude zatvoren, to će imati značajan uticaj na naše finansije. Moraćemo da pronađemo alternativu. Industrija kockanja zarađuje mnogo novca od fudbala. U nekom obliku bi trebalo da vrate deo tog novca u drugačijem obliku od reklamiranja na dresovima - rekao je Trevor Birč, izvršni direktor Fudbalske lige.\nPametno · 27 septembar, 2021 11:32\nNemanja · 28 septembar, 2021 07:55


„Pad ruskog Su-27“ u Nevadi pod velom tajne - 16.09.2017, Sputnik Srbija\nInformacije o padu aviona 5. septembra na avio-bazi u Nevadi su tajna, saopštili su predstavnici Ratnog vazduhoplovstva SAD. Mediji su saopštili ranije da je... 16.09.2017, Sputnik Srbija\n12:32 16.09.2017 (Osveženo: 17:30 16.09.2017)\nInformacije o padu aviona 5. septembra na avio-bazi u Nevadi su tajna, saopštili su predstavnici Ratnog vazduhoplovstva SAD. Mediji su saopštili ranije da je tamo za vreme testiranja američkih pilota pao vojni avion ruske proizvodnje.\nAmerički vojnici su saopštili da će čitava informacija na avio-bazi „Nelis“ u državi Nevadi biti pod velom tajne i neće biti predstavljena novinarima. Ranije izdanje „Popjular mehaniksa“ i „Avijejšen vika“ ispričali su da je 5. septembra tokom vežbi letenja u državi Nevadi pao avion koji je mogao biti ruski višenamenski lovac Su-27 ili Su-30.\n„Svi detalji o incidentu koji se desio 5. septembra su tajna“, saopštio je Sputnjiku predstavnik pres-službe avio-baze, naglasivši da se informacije neće objavljivati.\nIzvori „Avijejšen vika“ su ispričali da je za vreme pada aviona poginuo potpukovnik američkog Ratnog vazduhoplovstva Erik Šulc. Sagovornici izdanja pretpostavljaju da se on bavi testiranjima modela inostrane avio-tehnike, između ostalog, aviona iz Rusije koje je projektovao Kontruktorski biro „Pavla Suhoja“.\n„Popjular mehaniks“ navodi da je u području katastrofe SAD ranije bio viđen u vazduhu i ruski lovac četvrte generacije Su-27, dok je američka avijacija testirala i MiG-29 i Su-30.


INKLUZIVNI KAMP „ČARDAK 2018“: Sport, rekreacija, edukacija – Zrenjanin\nINKLUZIVNI KAMP „ČARDAK 2018“: Sport, rekreacija, edukacija\nUdruženje „Suncokret“ kao nosilac projekta i Karate klub „Zrenjanin“ kao partner su uz pomoć Grada Zrenjanina i Pokrajinskog sekretarijata za sport i omladinu organizovali 11. po redu inkluzivni kamp. Održan je od 29. jula do 4. avgusta na Deliblatskoj peščari, u Školsko-rekreativnom centru „Čardak“.\n– Kamp je okupio četrdesetak sportista, članova, volontera i trenera Karate kluba „Zrenjanin“, školice sporta „Čigra“, gradske organizacije Crvenog Krsta Zrenjanin i Udruženja za pomoć MNRO iz Zrenjanina. Primarni cilj je bio uključivanje osoba sa smetnjama u razvoju u sportsko-rekreativne i edukativne aktivnosti. Kroz program inkluzivnih kampova do sada je prošlo 55 mladih sa smetnjama u razvoju, blizu 500 sportista i 20 volontera, a održano je više od 70 sportskih radionica i radionica veština – kaže Simo Salapura, organizator kampa.\nZa brojne aktivnosti u kampu bili su zaduženi volonteri „Suncokreta“, Crvenog krsta i KK Zrenjanin: Jovana Kisić, Saška Prole, Izabela Prec, Milan Kordin i Zoran Jovin, a lekarski nadzor tokom kampa bio je poveren dr Ivanu Lukiću.\nINKLUZIVNI KAMP „ČARDAK 2019” ODLIČAN PRIMER SARADNjE I ZAJEDNIŠTVA: učešće uzelo oko 30 sportista, volontera i trenera\n← DANI PIVA: Zrenjaninska filharmonija, Bela Mavrak, Big bend, Zoran Šandorov…\nOBELEŽAVANJE MEĐUNARODNOG DANA MLADIH: Veslači, ronioci, haоs animatori i žurka na Peskari →


Za ljude s ovim zdravstvenim stanjem koronavirus može biti ubitačan\nPacijenti sa dijabetesom i visokim krvnim pritiskom imaju 60 posto povećan rizik od toga da moraju da budu priključeni na respiratore ili da se bolest ozbiljno zakomplikuje.\nIstraživači su analizirali informacije 1,590 hospitalizovanih pacijenata između decembra 2019. i januara 2020. godine i došli su do rezultata da su u najvećem riziku od koronavirusa onkološki bolesnici, prenosi Express. Ljudi s različitim vrstama tumora imali su čak 250 posto povećan rizik od negativnog ishoda.\nNakon onkoloških bolesnika, u najvećem riziku su pacijenti sa plućnim bolestima koje izazivaju hronične probleme sa disanjem. Pacijenti sa plućnim bolestima imali su 170 posto povećan rizik od ozbiljnog zdravstvenog ishoda.\nPacijenti sa dijabetesom i visokim krvnim pritiskom imaju 60 posto povećan rizik od toga da moraju da budu priključeni na respiratore ili da se bolest ozbiljno zakomplikuje. Visok krvni pritisak bio je najčešće zdravstveno stanje, a rezultati studije ukazuju da je smrtnost bila veća kod osoba sa prethodnim zdravstvenim komplikacijama.\nStudija je također otkrila da su pacijenti sa dvije ili više zdravstvenih komplikacija bili daleko izloženiji riziku od komplikacija, u poređenju sa onima koji su imali jedinstveno zdravstveno stanje prije pojave virusa.\nČak osam posto hospitalizovanih pacijenata imalo je dvije ili više zdravstvene komplikacije prije oboljevanja od koronavirusa.


Kanađani pronašli blago na Ibru vredno dve milijarde dolara - Sputnjik Srbija\n10:36 21.12.2020 (osveženo 10:46 21.12.2020) Preuzmite kraći link\nKako saznaju „Novosti“, oni su zaključili ugovor sa kompanijom iz svoje zemlje, „Temas“, koja će u zamenu za polovinu vlasništva investirati u naredne četiri godine 10,5 miliona evra.\nU tom periodu, odavde bi moglo da se dobije 11 miliona tona bora, koji se koristi u svemirskoj tehnologiji i industriji za proizvodnju mobilnih telefona.\nKompanija „Temas“ traga i za retkim elementima poput titana i vanadijuma.\nKako se navodi, „Erin“ je u program bušenja kod Baljevca na Ibru ušao nakon što je multinacionalna kompanija „Rio Tinto“ odustala od koncesije na tom području.\nOtkriće kanadskog „Erina“ sada i Srbiju stavlja u red zemalja sa velikim rezervama ove rude.\nRaška, ruda, bor, Ibar, rudnik


Potpisan Memorandum o saradnji na projektu TE ''Gacko 2''\nSubota, 18 Juni 2016 09:53\nMinistar industrije, energetike i rudarstva Republike Srpske Petar Đokić potpisao je danas u Beogradu, u prisustvu predsjednika Republike Srpske Milorada Dodika, Memorandum o razumijevanju i saradnji na projektu izgradnje Termoelektrane "Gacko 2" sa predstavnicima kineskih kompanija "CMEC" i "Čajna poli grup".\nPredsjednik Republike Srpske Milorad Dodik izjavio je, nakon ceremonije potpisivanja dokumenta, da je izuzetno zadovoljan što je Memorandum potpisan, naglasivši da se na sadržaju Memoranduma radilo nekoliko mjeseci unazad.\n"Ranije, kada sam u decembru bio u Pekingu imali smo kontakt i krenuli u operacionu realizaciju", podsjetio je predsjednik Dodik. On je kao posebno važno istakao to što je Memorandum potpisan upravo u vrijeme boravka kineskog predsjednika Si Đinpinga u Beogradu.\n"To je dio ukupnog protokola u Srbiji i nama je drago što smo dio toga i da u tom pogledu možemo pred /kineskog/ predsjednika izaći sa pričom da je potpisan Memorandum", rekao je predsjednik Dodik. On je podvukao da je, s obzirom na reference koje imaju kineske kompanije i ozbiljnost trenutka koji je vezan za boravak Si Đinpinga, "apsolutno moguće brzo i uspješno realizovati projekat".\n"On ima u sebi određene proceduralne tokove. To nije jednostavno. To se ne može desiti za jedan dan, ali aktivnosti koje smo danas postavili nas nesumnjivo upućuju ka cilju da se realizuje taj projekat i zato sam zadovoljan i želim da čestitam i predstavnicima kompanija i gospodinu Đokiću koji je u ime naše Vlade potpisao Memorandum", rekao je Dodik. I ministar industrije, energetike i rudarstva Republike Srpske Petar Đokić je istakao da posebnu težinu Memorandumu daje činjenica da je potpisan u vrijeme boravka kineskog predsjednika u Beogradu.\nOn je podsjetio da su potpisnici Memoranduma već uspješno realizovali projekat "Kostolac" u Srbiji i da je upravo iz tog dobrog iskustva nastala želja Vlade Republike Srpske da uđe u saradnju oko izgradnje Termoelektrane "Gacko 2", koja se projektuje ili planira realizovati na način da se izgrade postrojenja snage 300 megavata.\n"Na kineskim partnerima će biti da, koristeći svoju metodologiju i sve podatke koje imamo u području rudarskog basena Gacko i cijelog tog lokaliteta, izrade studiju izvodivosti, te da nakon toga uđemo u realizaciju projekta", rekao je Đokić. On je ukazao da je danas postignuta saglasnost da treba ubrzati proceduru, naglasivši da iskreno vjeruje u uspjeh.\nPredsjednik korporacije "CMEC" DŽang Čun istakao je da je plan kompanije da sredinom naredne godine krene u izgradnju projekta u Srpskoj. On je istakao da je riječ o veoma važnom infrastrukturnom projektu u okviru politike Vlade Kine "Jedan pojas - jedan put", dodavši da su njegova i kompanija "Čajna poli grup" zainteresovane da prošire saradnju sa Srpskom u domenu energetike.\n"Potpisivanje Memoranduma osnova je za tu saradnju i konkretno za realizaciju projekta Termoelektrane u Gacku. Naš sljedeći plan je da preuzmemo korak u smislu da odredimo šta je potrebno na projektovanju i rješavanju finansijske konstrukcije", rekao je DŽang Čun.\nPrema njegovim riječima, činjenica da se Memorandum potpisuje u vrijeme boravka kineskog predsjednika Beogradu govori o njegovoj ozbiljnosti. Pomoćnik predsjednika "Čajna poli grup" Vand Sang Je istakao je da je ta kompanija potpisala Memorandum jer želi da pokrene projekat.\nOn je ukazao da su njegova i kompanija "CMEC" državne kompanije sa velikim iskustvom i ugledom.\n"Imamo veoma dobre i uspješne primjere saradnje. Raduje nas što Memorandum potpisujemo u vrijeme boravka kineskog predsjednika u Beogradu i vjerujem da će moja kompanija taj posao uraditi uspješno", rekao je Vand Sang Je.\nViše iz kategorije: « Zbog rasta dolara opadaju cijene nafte Najavljen početak gradnje Pelješkog mosta »


Rasporedi na slajdu sadrže polja oblikovanja, položaja i čuvara mesta za sav sadržaj koji se pojavljuje na slajdu. Čuvari mesta su kontejneri sa linijama na rasporedima na slajdu koji sadrže poput naslova, tela teksta, tabela, grafikona, SmartArt grafike, slika, clip art, video zapisa i zvukova. Rasporedi na slajdu takođe sadrže boje, fontove, efekte i pozadinu (kolektivno poznatukao tema ) slajda.\nSlika 1: Svi elementi rasporeda koje možete da uključite na PowerPoint slajd\nPowerPoint obuhvata ugrađene rasporede na slajdu, a njih možete da izmenite da biste ispunili svoje potrebe, kao i da delite prilagođene rasporede sa drugim osobama koje kreiraju prezentacije u programu PowerPoint.\nSlika 2: Standardni rasporedi na PowerPoint, prikazujući raspored različitih čuvara mesta za tekst ili grafiku\nMožete da promenite standardne rasporede na slajdu koji su ugrađeni u PowerPoint u prikazu mastera slajda. Slika u nastavku prikazuje master slajda i dva rasporeda mastera za temu u prikazu mastera slajda.\nSlika 3: U prikazu mastera slajda, u oknu sa sličica sa leve strane pojavljuje se master slajda na vrhu, praćen rasporedima koji definišu rasporede koje možete da koristite kao što su naslovni slajd i slajd Naslov i sadržaj.\nAko želite da prilagodite definiciju rasporeda na slajdu koju kasnije možete da primenite na pojedinačne slajdove, na traci sa alatkama izaberite stavku Prikaz > masteru slajda. (Ova funkcija nije dostupna u programu PowerPoint za veb.)\nMasteri rasporeda pojavljuju se kao sličice u oknu sa sličicama ispod mastera slajda. Kliknite na master rasporeda u oknu sa sličicama, a zatim počnite sa prilagođavanjem.


EXIT najavio nove ekološke akcije i nastupe pobednika 'HEMI Music Awards' - Radio Sto Plus\nEXIT najavio nove ekološke akcije i nastupe pobednika ‘HEMI Music Awards’\nNovosadski EXIT festival, koji će 20 godina postojanja obeležiti na Petrovaradinskoj tvrdjavi od 8. do 11. jula, najavio je ekološku akciju u okviru koje će posetioci koji skupe odredjen broj plastičnih čaša, flašica ili limenki, dobiti razne poklone ili besplatno pivo. „Tokom sva četiri...\nNovosadski EXIT festival, koji će 20 godina postojanja obeležiti na Petrovaradinskoj tvrdjavi od 8. do 11. jula, najavio je ekološku akciju u okviru koje će posetioci koji skupe odredjen broj plastičnih čaša, flašica ili limenki, dobiti razne poklone ili besplatno pivo.\n„Tokom sva četiri dana festivala, posetioci koji skupe sedam ili 15 plastičnih čaša, limenki ili PET flašica, dobiće zanimljive poklone ili besplatno Heineken pivo, kao nagradu za brigu o životnoj sredini i promociju reciklaže. Za ovu priliku biće postavljene dve reciklažne stanice – izmedju glavne bine i Dens arene, kao i u ‘State of Exit’ zoni“, navodi se u današnjem saopštenju.\nKako su objasnili, ta akcija u kojoj posetioci doprinose procesu reciklaže se „po prvi put organizuje na velikom festivalu kod nas“, a po ugledu na praksu koja postoji na velikim i društveno odgovornim festivalima u Evropi.\nNa EXIT ove godine stižu i pobednici „HEMI Music Awards“, programa koji sufinansira Kreativna Evropa za talentovane umetnike koji žele da razviju medjunarodnu karijeru.\n„Na ovogodišnjem EXIT festivalu publika će na Fusion bini imati priliku da gleda nastupe pobednika ovogodišnjih HEMI muzičkih nagrada – grčkog alternativnog rok sastava Deaf Radio (10. jula) i slovenačke disko-pank grupe Koala Voice (11. jula), kao i polufinalista HEMI konkursa – srpskog benda Dogs in Kavala (9. jula), koji se ubrzano kreću putem medjunarodne slave“, naveli su iz organizacije festivala.


IZMENA dva zakona kako bi žene na SELU imale penziono i zdravstveno OSIGURANJE – Plodna Zemlja\nIZMENA dva zakona kako bi žene na SELU imale penziono i zdravstveno OSIGURANJE\nPovodom Međunarodnog dana seoskih žena, potpredsednica Vlade Republike Srbije i predsednica Koordinacionog tela za rodnu ravnopravnost Zorana Mihajlović izjavila je da žene iz tih sredina žive teško, ali da nisu zaboravljene. “Moja poruka ženama jeste da se udružuju jer na taj način možemo da im obezbedimo novac za projekte”, istakla je ona i naglasila da su žene te koje vode računa o gazdinstvima, poljoprivrednoj proizvodnji i garant su očuvanja sela.\nS druge strane, kako je navela ministar Mihajlović, samo 12 odsto njih su vlasnice gazdinstava, tri od četiri žene rade za smeštaj i hranu, dok 60 odsto nema pravo na penziju.\nMihajlović je dodala da će zajedno sa udruženjima uputiti inicijativu Ministarstvu finansija i Ministarstvu poljoprivrede, šumarstva i vodoprivrede za izmenu dva zakona, što će omogućiti ženama penziono i zdravstveno osiguranje, ali i podsticaje za ranjive kategorije, a to su svakako žene sa sela.\n“Radimo i na obezbeđenju bolje infrastrukture kako bi žene i njihove porodice ostale da žive na selu”, ukazala je ona i napomenula da se lokalne samouprave upućuju na to da prilikom planiranja budžeta vode računa i obezbede sredstva i podsticaje za delatnosti kojima se žene bave.\nUdruživanje način da žene lakše nađu prolaz do tržišta i lanca dobavljača\nGradonačenik Čačka Milun Todorović je podsetio na to da četvrtinu svetske populacije čine žene na selu, a samo dva odsto poseda se vodi na njih, što govori o tome koliko su ugrožene.\n“Ove žene čuvaju tradiciju, ali se bore za svoj i opstanak svojih porodica. Naš zadatak je da ih podržimo i da ulažemo u infrastrukturu, ali i da pomognemo udruženjima kao bitnim organizatorima plasmana njihovih proizvoda. Takođe, važno je i da osnažimo mlade majke, da izgradimo vrtić u Zablaću i da majke sa sela mogu da ostave decu u predškolskim ustanovama, te da imaju vremena za posao u udruženjima i gazdinstvima”, poručio je gradonačelnik Čačka.\nPredsednica udruženja „Amity“ Nadežda Satarić ocenila je da je važno da se pošalje poruka da je udruživanje put da žene lakše nađu prolaz do tržišta i lanca dobavljača, radeći na razvoju sela.\nPrema njenim rečima, žene iz seoskih sredina su među onima koji su najviše pogođeni pandemijom, opterećene su još više kućnim poslovima, brigom o deci koja su kod kuće, ali i o starijim članovima domaćinstva, uz sve druge poslove koje rade u poljoprivredi.\n“Apelujemo na muškarce da u većoj meri pomažu ženama u obavljanju kućnih poslova, jer i one ravnopravno rade u polju i na njivi”, podvukla je Satarić, a navodi se na sajtu Vlade Srbije.\nTagoviKoordinaciono telo za rodnu ravnopravnost Selo Vlada Republike Srbije Žene Zorana Mihajlović\nObnovljene staze na JAHORINI, više prodajnih mesta za ski karte, proširen deo za skijaše početnike i decu\n1. OKTOBRA počinje PRETPRODAJA SKI KARATA za skijališta na JAHORINI


Italija: Hiljade spavale na otvorenom - Radio Slobodna Evropa\nVijestiRaspored emisijaProgramiPodcastKako nas slušatiFrekvencije u BiHFrekvencije u SrbijiFrekvencije u Crnoj Gori Sarajlije odale počast preminuloj Berini Video debata: Protesti u BiH - kako dalje? Sedmica u slikama: 8.- 15. juni 2013. Rusija - 50. godina od prvog odlaska žene u svemir Stranica TV LibertyRSE na YouTube-uFoto galerijeVideo Vijesti Italija: Hiljade spavale na otvorenom Printajte Veličina slova - + 21.05.2012 Hiljade ljudi spavale su noćas na otvorenom ili u svojim automobilima nakon razornog potresa na sjeveru Italije. Sedmero ljudi je poginulo, a više od 50 je ranjeno kada je potres magnitude 6 prema Richteru jučer rano ujutro nedaleko od Bologne znatno oštetio mnoge povijesne znamenitosti, dvorce, crkve i zvonike.\nTalijanske vlasti ističu da je prioritet zbrinuti oko tri tisuće ljudi koji su ostali bez domova. Televizija je pokazala mnoge povijesne zgrade u ruševinama uključujući i krov nedavno renovirane kapele u San Carlu iz 16. stoljeća blizu Ferare. Arhitekt koji je radio na restauraciji osam godina izjavio da se više nema što restaurirati.\nSrušila su se i skladišta u kojima je čuvano više od 300 tisuća kolutova sireva parmezana i grana padana, a šteta se procjenjuje na više od 250 milijuna eura.


Poziv za male i velike maturante - Novi Sad\nPoziv za male i velike maturante\n20:06:00 04.06.2015, Komentara: 0\nNovi Sad - Nacionalna služba za zapošljavanje poziva učenike završnih razreda osnovnih i srednjih škola da dođu u najbližu Filijalu NSZ i informišu se o obrazovnim profilima srednjih stručnih škola i fakulteta. Oni ovde mogu dobiti informacije o potrebama tržišta rada, kako bi lakše i kvalitetnije odlučili o izboru budućeg zanimanja.\nOd savetnika NSZ-a mali i veliki maturanti dobiće sve informacije i stručnu pomoć u planiranju razvoja svoje karijere, u skladu sa perspektivama zapošljavanja i individualnim znanjima, veštinama, sposobnostima i interesovanjima.\nU Filijalama NSZ budućim srednjoškolcima na raspolaganju su štampana i interaktivna verzija „Vodiča za osnovce“. Igrica „Karijerno putovanje“ na satu NSZ-a namenjena je učenicima viših razreda osnovne škole kako bi se na na vreme upoznali sa dostupnim zanimanjima i srednjim školama. Na tako zabavan način upoznaju svoja interesovanja i razmatraju različite karijerne mogućnosti.


Uključenje digitalnih predajnika na Avali 25. maja\nPuštanjem u rad digitalnih predajnika na emisionoj stanici "Avala" i gašenjem predajnika analogne televizije u ponedeljak, 25. maja, u 11 sati, počeće zvanični prelazak na digitalno televizijsko emitovanje za oko dva miliona građana iz Beograda i okolnih naselja.\nMUP-u od Rusije vatrogasno-spasilačka vozila\nPredstavnici Ruske Federacije uručili su danas jedinicama MUP-a Srbije vatrogasno-spasilačku tehniku, vrednu više od devet miliona dolara koja će biti raspodeljena u više gradova, a premijer Aleksandar Vučić rekao je da je ta donacija simbol dobrih političkih i ekonomskih odnosa dve zemlje koje srpski narod zna da ceni.\nU pojedinim delovima narandžasti meteoalarm\nOpasnost od vremenskih pojava danas i sutra je u pojedinim delovima zemlje na nivou narandžastog meteolarma, ali trenutno nestabilno vreme u Srbiji nije neuobičajeno za maj i karakteristično je za proleće, saopšteno je u Republičkom hidrometeorološkom zavodu (RHMZ).\nSednica skupštine akcionara Naftne industrije Srbije (84, NIS) biće održana 23. juna i na njenom dnevnom redu će se naći predlog odluke za isplatu dividendi akcionarima za 2014. u bruto iznosu od 46,85 dinara po akciji, saopštila je danas brokerska kuca Sinteza invest grupa.\nPripadnici Ministarstva unutrašnjih poslova u Vranju, po ovlašćenju zamenika tužioca Osnovnog javnog tužilaštva u Vranju, uhapsili su A. I. (19) iz okoline Preševa, zbog postojanja osnova sumnje da je izvršio krivično delo nedozvoljenog prelaza državne granice, krijumčarenja ljudi i posebnih slučajeva falsifikovanja isprave.\nDržavni sekretar Ministarstva poljoprivrede i zaštite životne sredine Željko Radošević izjavio je da su protivgradne stanice u ovom trenutku spremne za dejstvo i da očekuje u narednih desetak dana ulazak u skupštinsku proceduru novog zakona o protivgradnoj zaštiti.\nLiturgijom u Vaznesenjskoj crkvi u Beogradu, koju služi patrijarh Irinej jutros je počelo obeležavanje gradske slave Spasovdan.


Oružje, špijuni, provokacije: Novi američki napad na Jednu Kinu iz Tajvana - 15.10.2020, Sputnik Srbija\nAmerika je ponovo upregla Tajvan koji je preuzeo ulogu njihovog „nosača aviona“ za sve češće „napade“ na Kinu na najrazličitije načine. Od špijunskih... 15.10.2020, Sputnik Srbija\n20:55 15.10.2020 (Osveženo: 21:07 15.10.2020)\nCC0 / / Odnosi SAD i Kine\nDa su odnosi SAD i Kine na najnižem nivou u poslednjih nekoliko decenija, sporeći se po mnogim pitanjima, od trgovinskih, vojnih i bezbednosnih, do onih oko pandemije virusa korona, potvrdili su i najnoviji događaji u koje je upleten Tajvan.\nZvanično, jedna od 23 pokrajine Narodne Republike Kine koja praktično nema suverenitet nad tim ostrvom, Tajvan je uvek bio pod jakim uticajem Amerike. Odnosi SAD i Tajvana formalno su prekinuti 1979, kada je Vašington priznao vlasti u Pekingu, ali su se oni sve vreme nezvanično održavali.\nAmerika i Tajvan — saveznici u napadu na Kinu\nTajpej je u SAD uvek video najvažnijeg saveznika, pre svega u dobavljanju vojne opreme. U najnovijem „ratu“ protiv Kine, Vašington je izgleda rešio da to obilato koristi.\nMediji u Pekingu su tokom dva dana detaljno izveštavali da su kineske vlasti u specijalnoj operaciji sprečile stotine slučajeva špijunaže u koje su umešani tajvanski špijuni. Oni su pod maskom akademske razmene i poslovnih aktivnosti prikupljali informacije i tražili nove saradnike sa kineskog kopna koji bi radili za njih, objavio je kineski „Global tajms“.\nStručnjak za borbu protiv terorizma pri Kineskom institutu za savremene međunarodne odnose u Pekingu Li Vei kaže da su koristeći zajednički jezik i kulturu putem međuljudskih kontakata regrutovali ljude, a da su glavna meta špijunaže fakulteti, istraživački instituti i nevladine organizacije.\nU toj akciji otkrivene su i bliske veze između secesionističkih snaga u Hong Kongu i na Tajvanu, pri čemu je Tajvan bio sponzor hongkonških aktivista koji su izazvali veliki haos na ulicama tog grada.\nTajvansko špijuniranje i američki faktor\nNa pitanje može li se, s obzirom na trenutne odnose Pekinga i Vašingtona, govoriti o umešanosti američkog faktora u ovu priču, dobar poznavalac situacije na Dalekom istoku, spoljnopolitički komentator Borislav Korkodelović za Sputnjik kaže da takva mogućnost nikada ne može da se isključi, pogotovo što su SAD i Tajvan stari saveznici.\nOn podseća da Peking nikada nije dovodio u pitanje stav da neće dozvoliti nezavisnost Tajvana, visokorazvijenog ostrva veličine Holandije sa 25 miliona stanovnika.\n„Postoji višedecenijski ideološki rat između Tajvana i Pekinga i u to se veoma dobro uklapa sadašnja spoljna politika SAD, koje idu na sputavanje Kine gde god mogu. To će biti praksa koja će se događati u narednim decenijama bez obzira da li su demokrate ili republikanci u Beloj kući“, nema sumnju Korkodelović.\nOn smatra da je u pitanju pokušaj obuzdavanja velike, značajne ekonomske, vojne, geopolitičke i geostrateške sile, da je malo verovatno da će se ići na otvoren oružani sukob, ali i da ne isključuje mogućnost incidenta, gde je opet Tajvan nezaobilazan.\n„Analitičari smatraju da ukoliko bi i došlo do nekog ograničenog incidenta između SAD i Narodne Republike Kine, onda bi to bilo na mestima sklonim incidentima kao što je to Tajvanski moreuz, ili Južno kinesko more. Čitava atmosfera pogoduje tome da SAD sarađuju na nizu polja sa Tajvanom, pa i na špijunskom“,ocena je sagovornika Sputnjika.\nProdaja oružja — da li je samo predizborna kampanja\nKorkodelović dodaje da u tako konfliktnim odnosima dve sile ne čudi vest da Bela kuća namerava da proda tri tipa oružja Tajvanu. Radi se o raketnom lanseru, dalekometnim raketama vazduh-zemlja i delovima za ispaljivanje raketa sa borbenog aviona F-16.\n„Kina će imati pravo da odgovori na ovaj potez SAD, zavisno od toga kako se situacija bude odvijala“, odmah je reagovalo Ministarstvo spoljnih poslova, ističući da bi prodaja oružja Tajvanu narušila suverenitet Kine.\nKoliko god ova vest izgledala kao deo predizborne kampanje, jer je najavljeno da bi prodaja trebalo da počne do 3. novembra, kada su predsednički izbori u SAD, Korkodelović ipak smatra da je to više od puke kampanje.\nA da je prodaja američkog oružja Tajvanu slika i prilika trenutnih odnosa Vašingtona i Pekinga, svedoči i podatak da je početkom 2010. odluka administracije tadašnjeg američkog predsednika Baraka Obame, da dozvoli prodaju naoružanja Tajvanu, izazvala žustar odgovor Pekinga. Kina je obustavila brojne vojne kontakte sa SAD i zapretila sankcijama svim američkim firmama umešanim u prodaju. U avgustu naredne godine, uoči posete tadašnjeg američkog potpredsednika Džozefa Bajdena Kini, Vašington je da bi spustio loptu, odbio da proda nove lovce Tajvanu, što su tamošnji vojni izvori prokomentarisali ocenom da su „veoma razočarani u SAD“.\nOvoga puta su se interesi starih saveznika poklopili. Najnovija prodaja oružja je, kako kaže naš sagovornik, samo jedna od manifestacija sve tvrđeg stava Vašingtona prema Pekingu.\n„Neke stvari su daleko otišle i postoji široka saglasnost u američkim političkim, diplomatskim i akademskim krugovima, a nešto u manjoj meri među poslovnim ljudima i u oružanim snagama, da na svaki mogući način treba zaustaviti dalji napredak Kine koja se smatra strateškim protivnikom“, napominje Korkodelović.\nStari vetrovi u Tajvanskom moreuzu\nDa opet duvaju stari vetrovi Tajvanskim moreuzom, koji ovo ostrvo razdvajaju od kineskog kopna udaljenog 120 kilometara, svedoče i najnovije posete američkih zvaničnika.\nKorkodelović ističe da je državni podsekretar SAD za ekonomski rast, energiju i životnu sredinu Kit Krač krajem septembra prisustvovao sahrani nekadašnjeg predsednika Tajvana Li Teng Huija. Za mesec dana to je bila druga poseta američkog zvaničnika, pošto je pre Krača Tajvan, doduše nezvanično, posetio američki sekretar za zdravstvo Aleks Azar.\nKrač je najviši predstavnik američke administracije koji je zvanično posetio Tajvan još od 1979, kada je Vašington priznao vlasti u Pekingu. U toj poseti je, međutim, posebno bio sporan njen povod. Predsednik Tajvana iz ranih devedesetih godina Li, kako objašnjava Korkodelović, bio je oličenje težnje za nezavisnošću Tajvana. Za njom nije posezao ni Čang Kaj Šek, koji se poražen u građanskom ratu, posle pobede Komunističke partije Kine, 1949. povukao na Tajvan. Nisu to činili ni njegovi naslednici. Oni su se smatrali legitimnim predstavnicima čitave Kine, zbog čega nema potrebe za nezavisnošću Tajvana, napominje naš sagovornik.\nOtuda i ne čudi da je kao odgovor na posetu visokog predstavnika američke administracije kineska vojska poslala dva bombardera i 16 borbenih aviona blizu Tajvanskog moreuza, gde je održala vojne vežbe.\n„Smatra se da je prisustvo visokog američkog zvaničnika na sahrani svojevrstan simboličan gest koji može da dovede u pitanje američku saglasnost sa stavom Jedna Kina. To je upozorilo Peking na zakulisne radnje koje dolaze iz Vašingtona i koje su oberučke prihvaćene u Tajpeju“, zaključio je sagovornik Sputnjika.


Prirodni struganički kamen Struganik - Struganički prirodni kamen\nNalazite se na » Prirodni kamen » Prirodni struganički kamen Struganik\nPrirodni struganički kamen, najkvalitetniji i najšireg spektra prirodnih boja struganički prirodni kamen, možete da nađete kod nas, pri čemu je provereno za kamen struganik cena kod nas najpristupačnija. Sve je stvar dogovora i međusobne saradnje, a naša poslovna politika zasniva se na ideji da je kupac uvek u pravu i zato se uvek trudimo da svim zahtevima naših kupaca izađemo u susret maksimalno, kako bi bili zadovoljni.\nSvu lepotu prirodnog kamena možete videti tek onda kada bude na vašem zidu, stepenicama ili stazi u dvorištu, jer je u pitanju potpuno prirodni materijal koji obiluje prirodnim nijansama i daje vašem domu jedan poseban, neobičan izgled.\nNajpoznatiji u našoj zemlji svakako jeste prirodni kamen struganik, koji je dobio naziv po mestu u kome se proizvodi. U pitanju je selo Struganik, u blizini Mionice, koje je osim po prirodnom kamenu čuveno i kao rodno mesto Živojina Mišića.\nKamen struganik je najčešće sive ili žute boje, a uglavnom se ugrađuje kao sečeni ili lomljeni, u zavinosnosti od vaših želja. Za kamen struganik Mionica nudi brojne kamenolome, u kojima se ovaj kamen može eksploatisati i nakon toga prerađivati za korišćenje u domovima, poslovnim prostorima, i slično.\nProdaja struganičkog kamena obavlja se direktno u saradnji sa našom firmom, koja je jedna od najpoznatijih na teritoriji čitave države koja se bavi eksploatacijom, proizvodnjom i ugradnjom prirodnog kamena.\nProdaja kamena iz kamenoloma u Struganiku vrši se po vrlo povoljnim cenama, a imajući u vidu da je reč o vrlo postojanom materijalu, možete biti sigurni da će na svom mestu stajati mnogo godina.\nNaš dekorativni kamen struganik možete iskoristiti za oblaganje unutrašnjih zidova, za pravljenje staza u dvorištima, čak i za zidanje.\nKada je u pitanju prirodni kamen struganik cena je značajno povoljnija u poređenju sa cenama nekih drugih materijala sa kojima biste to isto mogli uraditi, a još dobijate jedan potpuno prirodan izgled, jedan mozaik boja sa bezbroj nijansi i tonova, što daje jednu sasvim elegantnu notu svim onim elementima koje našim kamenom obložite.\nZa kamen struganik Lazarevac je jedno od prodajnih mesta, a nas možete angažovati gde god se nalazili u Srbiji, jer dolazimo po vašem pozivu gde god je potrebno.\nImajući u vidu da se svim poslovima u vezi proizvodnje i ugradnje prirodnog kamena bavimo godinama već, naše iskustvo govori umesto nas.\nGarantujemo vam vrlo profesionalnu saradnju i kvalitetne materijale, koje ugrađujemo u vrlo kratkom roku, bez zadržavanja i odlaganja, na obostrano zadovoljstvo.\nNajbolji struganički kamen po najpovoljnijim cenama možete naći na jednom mestu – u našoj firmi. Mi očekujemo vaše pozive i porudžbine, da i vaše domove ulepšamo prirodnim kamenom i damo im sasvim novi izgled.


Arhive kategorija: skole jezika\n12 jula, 2019 skole jezikaengleski jezik, kurs engleskog, kurs nemackog, kursevi engleskog jezika, kursevi engleskog jezika za početnike, kursevi jezika, kursevi nemackog jezika, nemacki jezikadmin\nKada se priča o kursevima stranih jezika najviše se pominju engleski jezik i nemacki jezik. U Evropi se dosta koristi nemacki jezik tako da kursevi nemackog jezika ne mogu biti promašaj ako ih upišete. Takođe engleski jezik je univerzalan tako da kurs engleskog jezika uvek ima najviše zainteresovanih i najveći broj polaznika.\nRazliciti kursevi engleskog i nemackog jezika\nPostoji više metoda za učenje stranih jezika i svi tvrde kako su njihove metode najuspešnije. Tu su ubrzani kursevi engleskog jezika i nemackog jezika, gde neki obećavaju da ćete pričati kao rođeni nemac ili englez za samo 15 dana. U principu kada je u pitanju učenje stranih jezika, u ovom slučaju kursevi engleskog i nemackog jezika, sve je individualno i mora da se osim nastave na kursevima jezika dosta radi i samostalno. Uspeh zavisi od vašeg angažovanja i važeg truda da što pre savladate jezik koji vam je nepoznat.\nPosetite skole stranih jezika i raspitajte se o kursevima nemackog jezika i kursevima engleskog jezika.


Petoro najboljih strelaca – Semendria\nPetoro najboljih strelaca\n26. decembar 2016. SPORT – Prošle subote na redovnoj izbornoj skupštini Streljačke družine „Smederevo“ proglašeni su najbolji članovi družine u prošloj sezoni. To su Jasmina Milovanović, Ana Todorović i Petar Adamović, koji nastupaju u pištoljaškim disciplinima, i Natalija Tasić i Veljko Ilić, strelci u disciplinama puškom.\nJasmina Milovanović, seniorka Streljačke družine „Smederevo“ nastupa u reprezentativnim selekcijama Srbije, državna je vicešampionka malokalibarskim pištoljem, treća na Finalu Kupa i četvrta na Prvenstvu Srbije vazdušnim pištoljem. Zajedno sa juniorkom Anom Todorović i Anom Alentijev, u prošloj sezoni osvojile su drugo mesto ekipno vazdušnim pištoljem na Prvenstvu Srbije i treće na Finalu Kupa Streljačkog saveza Srbije.\nPetar Adamović, juniorski reprezentativac Srbije, učestvovao je na Evropskom prvenstvu vazdušnim oružjem u Đeru, osvojio je bronzanu medalju u kategoriji kadeta na Prvenstvu Srbije i najbolji je mlađi junior na finalu Kupa Srbije.\nNatalija Tasić je vicešampionka Srbije u kategoriji pionirki vazdušnom puškom i u trostavu. Na Finalu kupa Srbije bila je najbolja pionirka. Pobedila je na školskoj olimpijadi sa nezvaničnim državnim rekordom od 194 kruga. Ekipno sa Ivom Jovanović i Jovanom Lazić najbolje su kadetkinje Srbije.\nJedini takmičar u istoriji srpskog streljaštva koji je kao kadet u jednoj sezoni osvajao medalje na svim državnim prvenstvima u olimpijskoj disciplini vazdušna puška je Veljko Ilić. On je u prošloj sezoni postao prvak Srbije u svojoj, kategoriji kadeta i juniorski je državni prvak. U kategoriji mlađih juniora je vicešampion, a uspeo je da osvoji i bronzanu medalju u seniorskoj kategoriji. Na finalima kupa najbolji je kadet i mlađi junior, a osvojio je i bronzu u kategoriji juniora i seniorsko srebro. Državni je reprezentativac u juniorskoj kategoriji i kapiten reprezentacije mlađih juniora, učesnik Finala Evropske Lige Mladih u Bolonji 2016. godine.\nPosebne plakete, rad vajara Selimira Seleta Jovanovića, za izuzetan doprinos razvoju SD „Smederevo“ dobili su Jasmina Milovanović i Boban Marinković, trener i sekretar družine.\nNa izbornoj skupištini Streljačke družine „Smederevo“ izabran je novi predsednik i tu će funkciju u naredne četiri godine obavljati Jelena Tasić, dosadašnji član Upravnog odbora i predsednik Stručne komisije kluba i strelac. Istog dana održana je i redovna izborna skupština Streljačkog saveza Smedereva, na kojoj je takođe izabran nov predsednik i taj posao će u narednom četvorogodišnjem mandatu obavljati Milutin Jovanović, iskusni streljački radnik, dosadašnji član uprave SD „Smederevo“ i SS Smedereva. Dosadašnji predsednik družine i saveza Siniša Mašović, podneo je ostavku na ova mesta zbog kandidature za drugi mandat u Streljačkom savezu Srbije, gde je predsednik, što je u skladu sa novim Zakonom o sportu Republike Srbije, po kome kandidat ne sme da bude član više upravljačkih tela. Izbori za predsednika Streljačkog saveza Srbije su u februaru sledeće godine.\n« Teško vreme za informisanje\nGrađani prikupljaju novogodišnje paketiće za najugroženije »


U susret desetogodišnjici Dejtonskog sporazuma:\nPregled najznačajnijih reformskih zahvata u Bosni i Hercegovini i njihov uticaj na dogradnju „dejtonske“ BiH i razgradnju nadležnosti Republike Srpske\nOD „DRŽAVE U ZAČETKU“ DO BORBE ZA GOLI OPSTANAK ENTITETA (1)\nNa pragu obeležavanja desetogodišnjice potpisivanja Dejtonskog mirovnog sporazuma, kojim je okončan troipogodišnji krvavi rat u Bosni i Hercegovini, a Srbi u Republici Srpskoj stekli uverenje da su dobili „svoju državu unutar BiH“, RS se nalazi na novom početku – početku nimalo lake i nimalo izvesne borbe za održanje ono malo preostalih nadležnosti koje garantuju kakvu-takvu političku i teritorijalnu autonomiju Srba.\nU ovom tekstu pokušaćemo da damo kraći rezime gotovo desetogodišnje erozije nadležnosti Republike Srpske koje su joj bile date Dejtonskim sporazumom, kao i doprinosa koji su tom procesu, diktiranom od strane bošnjačke političke elite u Sarajevu, dali međunarodni predstavnici u BiH. Osvrnućemo se i na slab i neujednačen otpor srpskih političara derogiranju „dejtonskih nadležnosti“ RS, pa čak i na njihov doprinos tome – što se najčešće manifestovalo strančarenjem, politikantstvom i drugim (ne)aktivnostima vodećih srpskih političara u Republici Srpskoj, sve nauštrb zajedničkog političkog dogovora o minimumu nacionalnih interesa srpskog naroda u BiH.\nPrvi „mirnodopski gubitak“\nGubitak dela Sarajeva koji je Vojska RS držala pod kontrolom sve vreme rata na pregovorima u Dejtonu bio je prvi veliki „gubitak u miru“. Ratno rukovodstvo Republike Srpske, na čelu sa predsednikom Radovanom Karadžićem i predsednikom Narodne skupštine Momčilom Krajišnikom, nalazilo je opravdanje za to u mahnitom ponašanju Slobodana Miloševića u pregovorima, a ogorčenje srpskog stanovništva u „izgubljenim“ delovima Sarajeva pokušavalo da otkloni obećanjima da će oko Pala izgraditi „novo i još lepše Srpsko Sarajevo“. Ali malo je srpskih nevoljnika, koji su sa sobom nosili čak i posmrtne ostatke svojih predaka, našlo trajno utočište u „obećanoj zemlji“: za većinu njih stanovanje u Srpskom Sarajevu predstavljalo je, zapravo, privremeni boravak u kolektivnim izbegličkim centrima na putu ka dalekim zemljama u koje će se trajno iseliti (SAD, Kanada, Australija). Manji deo njih uspeo je da se skući, a stotine porodica sarajevskih Srba i dan-danas se bore da se konačno usele u nedovršene višespratnice, građene novcem nekoliko Miloševićevih vlada. Do danas je, pak, ostala misterija gde su završili milioni nemačkih maraka namenjeni za izgradnju grada koji je, u pravom smislu te reči, ostao samo maketa, tragikomično zapisana u Zakonu o teritorijalnoj organizaciji RS – doduše sa izmenjenim nazivom Istočno Sarajevo.\nZaključak više nije teško izvesti: (po)ratno rukovodstvo RS napravilo je stratešku grešku kada je pozvalo Srbe da se isele sa teritorije koja je, po Dejtonskom sporazumu, potpala pod administrativnu vlast muslimansko-hrvatske Federacije BiH – umesto da pokuša da Srbima obezbedi opstanak, a zatim, preko njih, omogući snažan srpski politički uticaj u Sarajevu.\nDoduše, veliki doprinos iseljavanju Srba iz Sarajeva dao je Alija Izetbegović, šaljući im dvosmislenu poruku da će pod njegovom vlašću „biti amnestirani svi za koje se utvrdi da nisu činili ratne zločine“. Srpskom stanovništvu to je bio znak da bi, pre nego što se utvrdi ko je počinio zločine, kroz sarajevske zatvore mogli proći svi koji su nosili pušku.\nNi međunarodne vojne snage u BiH nisu nudile snažne garancije za bezbednost stanovništva, što je u prvim sedmicama mira, uz opštu pljačku, za posledicu imalo stalne provokacije prema ono malo Srba koji su na svoju ruku rešili da ostanu u gradu, kao i fizičke napade na njih, pa čak i nekoliko ubistava. Niko nije pokušao da bar privremeno, recimo, napravi model sličan onome po kojem od jula 1999. godine funkcioniše severni deo Kosovske Mitrovice.\nRukovodstvo RS smatralo je, politički kratkovido, da će Srbima biti dovoljna zaštita Republike Srpske i pomoć Srbije, pa se na mogućnost da se u Sarajevu ozbiljno utiče na političke odluke nije mnogo mislilo. Tačnije, računalo se da će to moći da se čini i sa Pala, gde se rukovodstvo RS ustoličilo. Međutim, Slobodan Milošević se posle Dejtona bavio Republikom Srpskom uglavnom prema potrebama svog režima, bez najmanjih naznaka ozbiljne strategije.\nPrve srpske političke podele u RS\nMilošević je, naime, još od rata tražio lojalnije vođe od Karadžića i Krajišnika, pa im se suprotstavio i na prvim posleratnim izborima u BiH 1996. godine. Ispostave Miloševićevih socijalista i JUL-a u RS, uz pomoć ostalih „progresivnih snaga“, pokušale su da pariraju vlastima, kandidujući dr Mladena Ivanića kao protivkandidata Momčilu Krajišniku na izborima za člana Predsedništva BiH iz RS. Ivanić je u to vreme bio predsednik „Srpskog intelektualnog foruma“, kluba pretežno banjalučkih intelektualaca. Izgubio je na izborima, ali Milošević nije sedeo skrštenih ruku, već je vrebao novu priliku da ostvari svoje političke namere u Republici Srpskoj. S druge strane, vlast u RS, koju su snažno kontrolisali Karadžić i Krajišnik, s vremena na vreme upadala je u velike afere, o kojima se u narodu neprestano pričalo, da bi onda i štampa počela da piše o njima. Sumnjivi tokovi novca namenjenog za izgradnju Srpskog Sarajeva, trgovina naftom, netransparentno trošenje budžetskih sredstava – sve su to bila ozbiljna pitanja na koja je javnost tražila odgovore, a vlast ih je prećutkivala i/ili neubedljivo zaobilazila.\nZamenivši na funkciji predsednika Republike Srpske Radovana Karadžića, koji je abdicirao pod pritiskom međunarodne zajednice, Biljana Plavšić je krajem 1997. godine inicirala „novu srpsku revoluciju“ – upravo na talasu šireg narodnog nezadovoljstva „Karadžićevim i Krajišnikovim lopovima“. Rascep u vladajućoj, do tada neprikosnovenoj Srpskoj demokratskoj stranci počeo je po svim šavovima. Uz snažnu podršku predstavnika međunarodne zajednice u BiH, ali i tenkova međunarodnih vojnih snaga, kao i uz upadljivo Miloševićevo držanje po strani, Plavšićeva je osujetila pokušaj Krajišnika i Karadžića da bude opozvana sa funkcije predsednika RS. Zatim je od otcepljenih odbora SDS formirala svoju partiju Srpski narodni savez (SNS), raspustila Skupštinu i raspisala vanredne izbore. No rezultati izbora bili su takvi da nijedan od dva „na krv i nož“ zavađena tabora nije imao blanko potvrdu naroda da može da formira „svoju“ vladu.\nBila je to gotovo idealna situacija za manevar Slobodana Miloševića. Ubrzo je pronađen mandatar i obrazovana potrebna skupštinska većina bez Karadžićevih i Krajišnikovih pristalica. Milorad Dodik, vođa male Stranke nezavisnih socijaldemokrata sa dva poslanika u Narodnoj skupštini RS, koji ni do tada nije bio gadljiv na Miloševićevu podršku kad su im se politički interesi poklapali (baš kao ni Karadžić i Krajišnik), prihvatio je ponudu da bude premijer prve postkaradžićevske vlade. Ostalo je bila stvar tehnike: SNS Biljane Plavšić, socijalisti Živka Radišića i još nekoliko manjih srpskih stranaka formirali su koaliciju „Sloga“, a tanka skupštinska većina namaknuta je pomoću poslanika Bošnjaka i Hrvata. U opoziciji su ostali samo SDS i Srpska radikalna stranka.\nSvaki potez nove vlade Republike Srpske svi su od početka doživljavali krajnje subjektivno: SDS i SRS su u toj vladi videle isključivo „izdajnike Srpstva“, a pristalice „Sloge“ „neprikosnovene borce protiv SDS-ovog kriminala i korupcije“. Vođe „Sloge“ najčešće su potencirali široko „otvaranje prema svetu“, prihvatajući kao dobronamerne čak i trećerazredne predstavnike međunarodne zajednice, a o onim najuticajnijima da i ne govorimo. Tako su sastanci Plavšićeve i Dodika sa tadašnjim američkim državnim sekretarom Medlin Olbrajt u krugovima nove vlasti i u dobrom delu javnosti doživljavani maltene filmski, kao početak divnog prijateljstva Republike Srpske i Sjedinjenih Američkih Država!? Za Olbrajtovu, međutim, Dodik je bio samo jedan „dašak novog vetra u RS“, i taj paradoks možda najrečitije govori o nerealnim očekivanjima koje je nova vlast gajila prema međunarodnoj zajednici na planu očuvanja dejtonskih nadležnosti Republike Srpske u BiH. Istina, ni međunarodni sagovornici novih srpskih vlasti nisu otkrivali svoje diplomatske planove i ambicije da u što kraćem roku stvore što više zajedničkih državnih institucija u Sarajevu. Štaviše, deklarativno su isticali svoju nepristrasnost prema gotovo jedinstvenom stavu bošnjačke političke elite u Sarajevu da „treba graditi jedinstvenu državu BiH, a RS, kao genocidnu tvorevinu, dovesti pred nestanak“.\nPočetak izgradnje „funkcionalne BiH“\n„Nepristrasna“ retorika koju su nametnuli međunarodni predstavnici bila je oličena u zalaganju za „izgradnju funkcionalne države BiH u kojoj je garantovan opstanak RS“. Počelo je skoro bezbolno: uvedene su zajedničke registarske tablice, moneta i pasoši BiH (u „podnaslovu“ pasoša, doduše, stajala je oznaka RS). To je prihvatio još Momčilo Krajišnik, kao srpski član Predsedništva BiH.\nNa redovnim opštim izborima u BiH u novembru 1998. Krajišnik je izgubio od kandidata „Sloge“ Živka Radišića, a „Sloga“ je u parlamentu RS osnažila većinu, ali se i dalje održavala uz pomoć bošnjačke Stranke demokratske akcije. Na istim izborima koalicija SDS-SRS osvojila je deo vlasti: njen kandidat radikal Nikola Poplašen pobedio je Biljanu Plavšić i postao predsednik RS, ali je svaki pokušaj kohabitacije u cilju okupljanja oko minimuma nacionalnog interesa propao. Štaviše, „Sloga“ u javnosti od početka optužuje Poplašena i koaliciju SDS-SRS da su samo filijale režima Slobodana Miloševića i Vojislava Šešelja, od kojih RS ne može očekivati nikakvu pomoć. SDS i SRS uzvraćaju da je „Sloga“ samo „izdajnička filijala“ međunarodne zajednice, koja „radi na propasti RS“.\nU takvom ambijentu, novi srpski član Predsedništva BiH Živko Radišić ubrzo je prihvatio da sa pasoša nestane i simbolična oznaka RS, da bi zatim Radišić i Dodik zajedno, gotovo bez primetnog opiranja pritiscima američke administracije, prihvatili i sporazum kojim je predviđeno formiranje jedinstvene granične službe u BiH, koja će nekoliko godina kasnije zameniti entitetske policije na granicama Bosne i Hercegovine. Gotovo istovremeno, Dodikova vlada postigla je i sporazum o multietničkom sastavu policije u entitetima, prema kojem su ministarstva unutrašnjih poslova RS i Federacije BiH trebalo da imaju po 20 odsto pripadnika manjinskih naroda. Zanimljivo je da se ova odredba tek ovih dana ispunjava u praksi, ali to je samo jedan refleks politike koju su negovali „Slogina“ vlada i međunarodni političari: tada prvi put počinje da se priča o povratku imovine izbeglim Bošnjacima i Hrvatima, kao i Srbima izbeglim iz bošnjačko-hrvatskog entiteta, a na sve strane osnivaju se nevladine organizacije „sa ciljem da se pomogne povratak“. No, više se pričalo o „potrebi suživota jednih kraj drugih“ nego što je stvarno učinjeno, više novca potrošeno je za nevladine organizacije nego za obnovu porušenih kuća i povratak izbeglih.\nTokom 1998. u Republici Srpskoj osetio se porast životnog standarda, stiglo je nešto donacija za puteve, ali tehnologija vlasti neobično je podsećala na praksu SDS: funkcije, direktorska i ostala dobro plaćena mesta u javnoj upravi pripadala su samo „našima“, a skoro svi ostali su se, bez obzira na stručnost, morali sami snalaziti.\nVeć u martu 1999. usledio je veliki nacionalni poraz. U međunarodnoj arbitraži Republika Srpska izgubila je Brčko, čime je, praktično, njena teritorija presečena na istočni i zapadni deo. Konačnom arbitražnom odlukom Brčko je postalo „kondominijum“, samostalna administrativna jedinica, prema kojoj i RS i Federacija BiH imaju mnogo više obaveza nego što na nju polažu prava. Ova neobična tvorevina, stvorena po zamisli međunarodne zajednice kao „uzoran primer međunacionalnog suživota“, u percepciji stanovništva oba entiteta i danas, pak, najčešće simbolizuje mesto sa ubedljivo najvišim platama u javnoj administraciji u BiH i najvećom nesrazmerom u odnosu na prosečne zarade u privatnom sektoru.\nKad je „kondominijum“ presuđen, svi u RS su bili pogođeni: premijer Dodik osetio se napuštenim od strane međunarodne zajednice, od koje je očekivao i poneki ustupak, pa je ponudio ostavku, ali je ostao na mestu premijera „u tehničkom mandatu“ do izbora u jesen 2000. godine. Predsednik RS Poplašen malo žešće se pobunio, što je tadašnji visoki predstavnik Ujedinjenih nacija u BiH Karlos Vestendorp iskoristio kao povod da donese odluku o smeni predsednika RS!? Bio je to presedan koji se u Republici Srpskoj najmanje očekivao, jer se smatralo da niko sa argumentacijom koja mnogo više priliči sili nego pravu neće posegnuti za smenom jednog funkcionera RS izabranog na neposrednim, kakvim-takvim demokratskim izborima, a posebno kad je posredi predsednik RS. No argument sile je pobedio, sa uopštenim, bezobalno formulisanim pravnim „obrazloženjem“ da je Poplašen „postupao suprotno odredbama Dejtonskog sporazuma“.\nBio je to, međutim, i početak razlaza u samoproklamovanom „patriotskom bloku“ SDS-SRS, uprkos zajedničkom organizovanju dosta dobro posećenih „mitinga podrške“ Poplašenu. Dodik je Poplašenovu smenu osuđivao, ali mitinge nije podržavao, dok je Poplašen uporno odbijao da napusti predsednički kabinet u Banjaluci, smatrajući odluku o smeni nelegalnom i nelegitimnom. No skoro sav taj i takav (malo)građanski otpor Vestendorpovoj odluci nestao je na dan koji je Vestendorp odredio za njeno sprovođenje: pod pretnjom da će ga vojnici SFOR-a izbaciti iz zgrade, Poplašen je mirno izašao iz predsedničkog kabineta, a u njega se, kao v. d. predsednika RS, uselio dotadašnji potpredsednik Mirko Šarović iz Srpske demokratske stranke. Radikali su se žestoko naljutili na svoje „prijatelje“, a u SDS su mudro ćutali, praveći planove za povratak na vlast, sada pod vođstvom Dragana Kalinića, bivšeg predsednika parlamenta RS i ministra u pet Karadžićevih ratnih vlada.\nKalinićev „osećaj“ za „novu političku realnost“ bio je glavni razlog gotovo neprimetnog otpora Srpske demokratske stranke nalogu međunarodne zajednice u BiH na početku NATO bombardovanja savezne Republike Jugoslavije da RS prekine platni promet sa SRJ. Gotovo sa zadovoljstvom, Dodik je povukao taj potez, koji je ujedno bio i znak njegovog konačnog razlaza sa Miloševićem, ali i uvod u raspad privrede u Republici Srpskoj, u najvećoj meri zavisne od privrede Srbije, a nepripremljene za novu situaciju.\nKada je NATO počeo da bombarduje SRJ, radikali su poslednji put „pružili ruku pomirenja“ Srpskoj demokratskoj stranci, tražeći da zajednički radikalizuju političku borbu u RS. Odmah su bili odbijeni i tako se konačno raspao samoproklamovani „patriotski blok“.\nSa završetkom bombardovanja, SDS počinje da shvata da od Slobodana Miloševića više ne treba očekivati nikakvu pomoć i još više se približava Demokratskoj stranci Srbije Vojislava Koštunice. Mesec dana posle Koštuničine istorijske pobede nad Miloševićem, i SDS na parlamentarnim izborima u BiH odnosi pobedu nad već poluraspadnutom i korupcijom nagriženom koalicijom „Sloga“. Srpska demokratska stranka zadobila je, dakle, relativnu poslaničku većinu u Parlamentu RS, imala je najbrojniju srpsku poslaničku grupu u Parlamentu BiH, a njen kandidat Mirko Šarović pobedio je na predsedničkim izborima u RS, dok je Dragan Čavić postao potpredsednik.\nNova srpska politička realnost\nMeđutim, zahvaljujući ozakonjenom izbornom inženjeringu i (ne)običnim političkim interesima Partije demokratskog progresa RS (PDP RS), koja se javila kao nova politička snaga, ova partija je sastavila novu vladu Republike Srpske sa Srpskom demokratskom strankom, dok je u igri za podelu funkcija u Savetu ministara BiH ušla u koaliciju „Alijansa za promene“. U koaliciji su bili SNSD, Socijaldemokratska partija BiH Zlatka Lagumdžije, pobednika izbora u Federaciji BiH, te Nova hrvatska inicijativa (NHI), partija do nogu potučena na izborima od strane HDZ među hrvatskim biračima u BiH.\nKako istovremeno nisu bili održani i izbori za Predsedništvo BiH, srpski član Predsedništva Bosne i Hercegovine ostaje Živko Radišić. Ali ni nova vlada RS nije uspostavila „kohabitaciju“ sa Radišićem na isturenom mestu u Sarajevu. Još gore, ponavljala se situacija sa „pokušajima kohabitacije“ koalicije „Sloga“ sa Poplašenom: stranačke strasti potiskivale su nacionalni interes, a optužbe su letele s jedne na drugu stranu.\nNovu vladu RS, praktično, vodila je PDP, koja je okupljala neke stare disidente iz SDS i SNSD. Njen vođa bio je Mladen Ivanić, isti onaj poraženi Krajišnikov protivkandidat na izborima 1996. godine, koji je ovoga puta, pak, dolazio sa mesta eksperta zaposlenog u firmi „Diloit &Tuš“, kao „pridruženi član“ grupe ekonomskih stručnjaka poznate pod nazivom G17 plus. Ivanić je bio novi premijer RS, koji se još u predizbornoj kampanji predstavljao kao vođa partije „trećeg puta“ – „između SDS i SNSD“. Ali taj treći put odvijao se na dva koloseka: u Vladi RS uz pomoć poslaničke podrške mnogo snažnije SDS, a u Savetu ministara BiH uz pomoć Dodikove SNSD.\nU takvom „rasporedu snaga“, SDS i SNSD u javnosti su nastavile da se međusobno optužuju za kriminal i korupciju, dok su iza scene pokušavale, svaka na svoj način, da se približe međunarodnim predstavnicima u BiH. SNSD je optuživala strance da od „ovejanih nacionalista hoće preko noći da naprave reformiste“, dok je vođstvo SDS koristilo svaku priliku da uveri te iste strance u sopstvenu spremnost i sposobnost da izvede i partiju i RS na novi „reformski kurs“, čiji je tempo diktirao premijer Ivanić.\nUprkos verbalnoj svađi, svuda i na svakom mestu, SDS i SNSD podržaće gotovo sve zakonske projekte koje je Ivanićeva vlada, što milom što pod pritiskom stranaca, iznela pred skupštinu. Praktično, po prvi put počeće da se nazire neka vrsta neobičnog „političkog jedinstva“ tri najsnažnije srpske partije u RS. U najvažnijim zakonskim projektima prenošenja nadležnosti RS na BiH ovo „političko jedinstvo“ očuvaće se i posle izbora 2002. godine. Ono, sa manjim varijacijama, traje i danas, iako je SNSD odmah posle izbora izašla iz Saveta ministara, „ne želeći da učestvuje u vlasti sa nacionalistima“. Prethodno je u Parlamentu BiH „sastavljena“ stabilna većina od predstavnika Izetbegovićeve SDA, udružene sa Hrvatskom demokratskom zajednicom, Srpskom demokratskom strankom i „pridruženim članovima“ Partije demokratskog progresa, kao i sa Strankom za BiH, partijom Harisa Silajdžića koja je i u to vreme bila najgorljiviji zagovornik projekta „BiH bez entiteta“.\n„Reformske vođe“ Partije demokratskog progresa samo su zamenili funkcije sa četvorogodišnjim mandatom: Ivanić je otišao na mesto šefa diplomatije BiH, a njegov prvi čovek Dragan Mikerević preselio se sa mesta predsedavajućeg Saveta ministara BiH na funkciju predsednika nove vlade Republike Srpske. U svoju vladu Mikerević je uveo i tri ministra iz SDA, neubedljivo obrazlažući svoj potez „usklađivanjem sa ustavnim promenama“ (vidi sledeće poglavlje). On je, zapravo, krio svoju nespremnost da za ministre postavi nestranačke stručnjake iz reda Bošnjaka i Hrvata, lojalne Ustavu RS, za razliku od onih iz SDA, čiji je politički cilj bio i ostao ukidanje Republike Srpske. Kadrovi SDA borili su se za to gde god su mogli i stigli, koristeći sve raspoložive legalne institucije. Koalicija PDP-SDS to će „shvatiti“ tek dve godine kasnije, pa će, umesto kadrovika SDA, u vladu uvesti nestranačke eksperte Bošnjake i Hrvate, među kojima će se pojedini pokazati kao bolji stručnjaci u svojim resorima od većine svojih srpskih kolega.\nTokom cele te „političke zbrke“, u političkom životu Republike Srpske sve više će rasti uticaj Dragana Čavića, koji je na izborima 2002. godine izabran za predsednika Republike Srpske i čiji će doprinos raspletu događaja koji će uslediti često biti od presudne važnosti.


Fejsbuk i Instagram se povlače iz Evrope - Moja Bijeljina\nFejsbuk i Instagram se povlače iz Evrope\nIrska komisija za zaštitu podataka prošlog mjeseca je donijela odluku prema kojoj Fejsbuk privatne podatke svojih korisnika iz Evropske unije ne bi smio “prebacivati” u SAD, već bi ih morao čuvati na serverima u EU-u, zbog straha da te podatke nadzire američka vlada.\nAko zaista dođe do primjene te odluke, posljedice po korisnike i brojne kompanije u Evropi bi mogle biti nesagledive, objašnjavaju iz Fejsbuka u tužbi koju su podnijeli Visokom sudu u Irskoj.\nU tužbi, koju je podnijela Fejsbukova šefica za zaštitu podataka u Irskoj Ivon Kanan, navodi se da u slučaju zabrane prenosa podataka nije jasno kako bi u takvim uslovima mogli da nastave sa pružanjem usluga Fb i Instagrama u EU.\nTo bi, ukratko, značilo povlačenje te dvije popularne društvene mreže sa više od 400 miliona evropskih korisnika iz zemalja EU. Ona je posebno naglasila da su, zahvaljujući tim mrežama, evropske kompanije ostvarile prihode od oko 208 milijardi eura.\nIz Fejsbuka podsjećaju i da brojne druge američke tehnološke kompanije koriste iste metode prebacivanja podataka na servere u SAD, ali da je irski povjerenik za zaštitu ličnih podataka Helen Dikson izdvojila samo Fejsbuk i donijela odluku koja se odnosi samo na Zakerbergovu kompaniju.\nSaopštenje SDSS povodom sinošnjeg skupa u G.Dragaljevcu (8.888)


Program VTO je nastavljen o trošku države: Neki rokovi su produženi, a u program ulaze i žene sa 42 godine - Zena.rs\nNakon dva meseca pauze zbog epidemije kovida 19, nastavlja se program vantelesne oplodnje (VTO) o trošku države i u državnim, i u privatnim klinikama.\nPonekad se rode trojke, ali vantelesna oplodnja ne znači da će uvek biti više beba\nKomisije za VTO su uglavnom počele sa radom, a one koje to još nisu uradile, počinju najkasnije do 1. juna, kažu u RFZO. U Vojvodini komisija uveliko zakazuje preglede, a u Klinici za ginekologiju i akušerstvo u Višegradskoj već primaju pacijente na odeljenje za VTO, pišu "Novosti".\n"Te žene ne treba da brinu, jer i one sada mogu da se prijave za postupak" rekla dr Ivana Đunisijević iz RFZO za Novosti.\nKako je napomenula važno je samo da se lekarskoj komisiji u filijalama Republičkog fonda za zdravstveno osiguranje prijave u roku od mesec dana od ukidanja vanrednog stanja.\nAko dobro pogledate datume, to znači da je za prijavu ostalo nešto manje od dve nedelje, jer je vandredno stanje ukinuto još 6. maja.\nProgram se nastavlja u svih šest državnih klinika - u KC Srbije, GAK "Narodni front", KC Kragujevac, KC Niš, Opštoj bolnici u Valjevu, KC Vojvodina i u 12 privatnih ustanova.\nKako je napomenula Ivana Đunisijević produženo je važenje ocene lekarske komisije RFZO sa kojom se ide pred komisiju u zdravstvenoj ustanovi. Produžen je na tri meseca od ukidanja vanrednog stanja, što znači da ne treba ponovo da pribavljaju ocenu komisije RFZO.


► UNICEF nabavlja respiratore i zaštitnu opremu za Srbiju\nFond UN za decu (UNICEF) je večeras saopštio da je "mobilisao sve raspoložive resurse kako bi odmah pružio podršku naporima Vlade Republike Srbije u borbi protiv korona virusa".\nPoručeni su 50 respiratora, zaštitna oprema i higijenski paketi u vrednosti većoj od 500.000 dolara.\nZahvaljujući ličnim donacijama zaposlenih u beogradskoj IT komaniji "Nordeus" i njenog osnivača, UNICEF je saopštio da nabavlja 15 respiratora, a još 35 respiratora uz finansijsku podršku Akademije lepote "Phi Academy", Vojvođanske banke, redovnih donatora i UNICEF-ove ambasadorke, teniserke Ane Ivanović.\nU toku sledeće nedelje očekuje se prvi deo isporuke zaštitne opreme - maski, zaštitnih odela, vizir naočara i rukavica za zdravstvene radnike, a biće isporučen i prvi kontingent od 1.700 higijenskih paketa za najugroženije porodice sa decom, piše u saopštenju.\nJedan od ključnih elemenata mandata UNICEF-a na globalnom nivou, jeste da stručnošću i operativnim iskustvom reaguje na hitne situacije.\n"Tako i UNICEF u Srbiji svojom brzom reakcijom doprinosi da se ublaže posledice korona virusa na normalno funkcionisanje života dece, mladih i njihovih porodica", piše u saopštenju.\nUNICEF ističe da je "solidarnost u teškim vremenima ključna kako bismo se zajedno izborili sa izazovima sa kojima se suočavamo".